Kisah Sedih Kembar Tiga yang Dipisahkan Sejak Lahir Atas Nama Sains

Anda mungkin sering mendengar dakwaan bahawa terdapat tujuh orang yang berwajah serupa di atas muka Bumi. Jika dakwaan itu benar, apakah kebarangkalian untuk anda bertemu mereka?

Berdasarkan populasi hari ini sebanyak 7.8 bilion, kemungkinan untuk bertemu orang berwajah serupa adalah 1 dalam 557 juta jika mengambil kira separuh populasi adalah lelaki manakala selebihnya wanita. Ini bermakna, kemungkinan untuk bertemu seseorang yang mirip seperti anda adalah sangat tipis.

Namun, ia bukanlah mustahil. Kisah seterusnya menceritakan bagaimana kembar seiras yang terpisah sejak lahir tanpa mengetahui kewujudan antara satu sama lain boleh bertemu. Berikut adalah kisah mengenai Bobby, Eddy dan David.

Robert Shafran atau lebih dikenali sebagai Bobby, baru sahaja diterima untuk menyambung pelajarannya di Kolej Komuniti Sullivan di New York pada tahun 1980. Pada hari pertama di kolej tersebut, dia terkejut apabila disambut dengan baik seperti mereka sudah lama mengenalinya.

Lebih mengejutkan, semua orang memanggilnya dengan nama Eddy. Bobby berasa bingung, terkejut dan terharu dengan peristiwa aneh yang berlaku pada hari pertama kuliahnya. Bobby akhirnya mendapat jawapan apabila seorang pelajar bernama Michael Domnitz menerangkan perkara sebenar kepadanya.

Menurut Michael, rakan baiknya bernama Eddy Galland mempunyai wajah yang sangat mirip dengan wajah Bobby. Hampir semua orang di kuliahnya menyangka bahawa Bobby adalah Eddy memandangkan Eddy tidak hadir pada hari itu.

Michael kemudian mempelawa untuk membawa Bobby bertemu Eddy yang tinggal di Long Island. Tanpa mengetahui dia akan bertemu dengan kembarnya pada hari pertama memasuki kolej, Bobby bersetuju.

Apabila kedua-dua kembar itu bertemu, mereka tergamam dan memandang antara satu sama lain selama beberapa minit. Ini kerana mereka tidak tahu langsung tentang kewujudan kembar mereka sehingga bertemu semula pada usia 19 tahun. Sebenarnya, kejutan yang lebih besar menanti mereka.

Beberapa bulan kemudian, ibu angkat kepada Eddy menerima panggilan telefon daripada seorang lelaki yang tidak dikenalinya sambil berkata "Saya rasa saya adalah yang ketiga". Lelaki itu adalah David Kellman, seorang lagi kembar kepada Bobby dan Eddy.

David merupakan pelajar Quenns College yang juga terletak di New York. Setelah terbaca artikel surat khabar mengenai pertemuan semula kembar yang lama terpisah, David terkejut apabila mendapati Bobby dan Eddy sangat mirip dengan wajahnya sendiri. David yang juga anak angkat kepada keluarganya yakin bahawa dia adalah kembar kepada Bobby dan Eddy.

Akhirnya, ketiga-tiga kembar itu disatukan semula dan sangat gembila apabila mengenai antara satu sama lain. Mereka juga menyedari bahawa memiliki banyak persamaan seperti menghisap rokok jenama Marlboro, meminati gusti dan mempunyai ciri-ciri wanita idaman yang sama.

Kisah Bobby, Eddy dan David mula menjadi paparan di banyak akhbar dan berita. Kembar tiga itu menjadi terkenal dalam sekelip mata dan menyukai populariti itu. Mereka juga memutuskan untuk tinggal bersama.

Mereka sering dilihat memakai pakaian yang sama dan bercakap serentak atau menghabiskan ayat antara satu sama lain. Selain itu, mereka juga membuka sebuah restoran bernama Triplets pada tahun 1988.

Keretakan mula terbentuk dalam hubungan antara Bobby, Eddy dan David kerana merasakan ada yang dipinggirkan antara satu sama lain. Ketegangan juga mula timbul antara mereka.

Pada tahun 1995, Eddy Galland yang mempunyai hubungan tegang dengan ayah angkatnya telah dimasukkan ke dalam hospital kerana kemurungan teruk. Masalah mental Eddy menjadi semakin teruk sehingga akhirnya membawa kepada dia menembak dirinya sendiri sehingga mati.

Sedih dengan kematian saudara kembar mereka, hubungan Bobby dan David menjadi renggang dan akhirnya mereka membawa haluan masing-masing.

Pada tahun yang sama, seorang wartawan dan juga pemenang Hadiah Pulitzer bernama Lawrence Wright telah menerbitkan sebuah artikel mengenai satu kajian psikologi yang mengejutkan.

Satu pasukan penyelidik yang diketuai oleh Pakar Psikologi Amerika bernama Peter Neubauer telah memisahkan anak kembar seperti Bobby, Eddy dan David dengan bantuan agensi anak angkat. Bayi kembar malang ini telah diatur untuk diberikan kepada ibu bapa angkat berlainan latar belakang sosio-ekonomi sejak mereka lahir lagi.

Bobby, Eddy dan David pada mulanya percaya bahawa mereka terpisah disebabkan keadaan. Hakikatnya, mereka sengaja dipisahkan sebagai sebahagian daripada kajian psikologi rahsia peringkat tertinggi. David telah diserahkan kepada keluarga kelas pekerja, Eddy kepada keluarga berpendapatan sederhana makanala Bobby pula kepada keluarga yang agak kaya.

Pasukan penyelidik yang juga tidak memberitahu hal yang sebenar kepada ibu bapa angkat ketiga-tiga kembar ini. Mereka terus melakukan kajian dan hanya memberitahu ibu bapa angkat kembar ini bahawa ia adalah "kajian perkembangan biasa".

Demi kajian mereka, pasukan penyelidik lupa bahawa ia melibatkan manusia yang mempunyai perasaan dan akan memberi kesan mendalam terhadap kehidupan kanak-kanak ini kelak. Mereka sanggup menutup sebelah mata ke atas perbuatan kejam terhadap bayi-bayi ini hanya atas nama sains.

Seorang pengarah bernama Tim Wardle telah menerbitkan sebuah dokumentari pada tahun 2018 bertajuk Three Identical Stranger di mana ia mendedahkan kesan yang dialami Bobby dan David akibat kajian ini.

Bobby dan David mendakwa mereka amat kecewa dan marah kerana menjadi subjek kepada eksperimen yang tidak berperikemanusiaan ini. Mereka juga pasti bahawa ramai lagi kembar yang mengalami nasib yang sama seperti mereka.

Walaupun setelah 40 tahun, eksperimen itu masih memberi kesan mendalam terhadap kehidupan Bobby dan David. Peter Neubauer selaku ketua pengkaji tidak pernah mendedahkan kajiannya terhadap umum dan berapa banyak bayi telah menjadi mangsa kajiannya. Kajiannya itu masih lagi disimpan dalam peti berkunci di Universiti Yale dan hanya akan dibuka pada tahun 2065.


Jangan Bakar Pelitup Muka Covid-19! Baca Ni

Setelah lebih setahun wabak Covid-19 melanda dunia, pelitup muka telah menjadi sebahagian daripada kehidupan kita. Pelitup muka atau face mask merupakan satu langkah pencegahan yang penting dalam mengelakkan penyebaran penyakit saluran pernafasan yang tersebar melalui virus, termasuk COVID-19.

Umumnya, sedia maklum bahawa virus COVID-19 didapati boleh merebak melalui droplet atau titisan pernafasan daripada percakapan, batuk ataupun bersin. Berdasarkan daripada kajian yang telah dijalankan,  pemakaian pelitup muka adalah sangat penting.

Arahan mewajibkan pemakaian pelitup muka di tempat-tempat awam juga telah dijalankan di hampir kebanyakan negara di seluruh dunia. Ia adalah untuk kebaikan bersama dalam usaha memutuskan rantaian jangkitan wabak COVID-19 di kalangan masyarakat.

Namun, timbul pula masalah lain apabila pelitup muka terpakai tidak diuruskan dengan betul. Pelitup muka terpakai yang dibuang boleh mengundang pelbagai masalah seperti pencemaran, perparitan tersumbat dan boleh menyebabkan tersebarnya wabak Covid-19.

Jika anda ingin membuang pelitup muka yang telah dipakai, lakukannya mengikut langkah-langkah yang telah disarankan. Jangan sekali-kali membakar pelitup muka kerana ia akan menyebabkan lebih banyak kemudaratan.

Baru-baru ini, tersebar sebuah video di mana orang ramai berkumpul di bangunan kerajaan Idaho Capitol di Idaho, Amerika Syarikat bagi mengadakan demonstrasi membakar pelitup muka. Kelihatan orang ramai termasuk kanak-kanak mencampakkan pelitup muka ke dalam tong yang dinyalakan api.

Demonstrasi yang diadakan oleh golongan anti-pelitup muka dan anti-lockdown itu menimbulkan persoalan kepada orang ramai yang tidak memahami apakah tujuan mereka berbuat demikian. Ada juga yang prihatin terhadap kesihatan kanak-kanak dalam video itu kerana berdiri berhampiran tong pembakar yang mengeluarkan asap tebal.

Sebilangan besar pelitup muka yang dibakar itu merupakan topeng pembedahan berwarna biru, biasanya diperbuat daripada sejenis plastik iaitu polipropilena.

Polipropilena digunakan secara meluas kerana dianggap sebagai bahan yang "selamat untuk makanan". Ia banyak digunakan dalam penghasilan plastik pembungkusan makanan. Seperti kebanyakan jenis plastik lain, polipropilena juga akan mengeluarkan banyak bahan kimia beracun dan berbahaya apabila dibakar.

Jadi, apakah sebenarnya kandungan asap yang dihidu oleh para peserta demonstrasi itu? Apakah kesannya terhadap kesihatan mereka terutamanya kanak-kanak yang tidak mengetahui apa-apa?

Mujurlah, terdapat satu kajian khusus mengenai kesan pembakaran polipropilena ini. Kertas kajian itu diterbitkan dalam Journal of the American College of Toxicology pada tahun 1988.

Para pengkaji mencuba beberapa kaedah berbeza termasuk membakarnya di ruang udara biasa, serupa dengan kaedah yang dilakukan kumpulan anti-pelitup muka di Idaho.

Pembakaran polipropilena akan mengakibatkan pembentukan puluhan kimia yang berbeza. Terdapat beberapa bahan yang diketahui seperti air dan karbon dioksida tetapi beberapa bahan lagi dikenal pasti menghasilkan racun.

Sebilangan besar sebatian ini boleh menyebabkan tindak balas seperi kerengsaan mata dan masalah pernafasan. Malah, beberapa bahan kimia ini juga disenaraikan sebagai karsinogen iaitu bahan yang berkaitan dengan pertumbuhan barah.

Walaupun menghasilkan pelbagai bahan berbahaya apabila dibakar, mujurlah pembakaran penutup muka oleh penunjuk perasaan itu dilakukan di ruangan terbuka di mana terdapat aliran udara yang dapat meniup asap beracun dengan cepat sebelum ia menyebabkan kerosakan teruk pada kanak-kanak berhampian.

Namun, ini bukanlah satu-satunya bahaya yang dihadapi para penunjuk perasaan itu. Dalam video tersebut, kanak-kanak itu dilihat mengambil pelitup muka terpakai dengan tangan kosong tanpa sebarang perlindungan. Mereka mungkin akan terdedah kepada sejumlah patogen berbahaya daripada pengguna pelitup muka itu.

Di hospital, pelitup muka bekas pesakit atau kakitangan akan dibuang ke dalam beg sampah biohazard yang kemudian dibakar di kemudahan khas yang mampu memerangkap dan menyaring asap berbahaya ini.

World Health Organization (WHO) serta Pusat Kawalan dan Pencegahan Penyakit mengesyorkan agar pelitup muka yang telah dipakai tidak digunakan semula. Ia harus dibuang atau dibersihkan dengan betul jika boleh.

Mana-mana organisasi kesihatan tidak pernah menyarankan orang awam untuk membakar pelitup muka terpakai.


NFT : Kegilaan Terbaru Matawang Digital Dunia Selepas Bitcoin

Dalam zaman digital, teknologi Blockchain yang digunakan bagi merekod dan menyimpan kesemua transaksi matawang digital antara pengguna, dengan yang paling popular adalah Bitcoin.

Berasaskan kepada teknologi yang sama, rangkaian Blockchain akan merekodkan hak pemilikan individu seseorang ke atas aset-aset berbentuk digital seperti video, imej, audio dan sebagainya, melayakkan seseorang memegang hak cipta ke atasnya.

Cabang teknologi Blockchain yang dinamakan sebagai NFT atau 'non-fungible token' ini sudah beberapa tahun wujud, namun hanya mula menjadi sangat popular sebagai aset pelaburan baru-baru ini.

Istilah 'non-fungible' membawa makna sesuatu yang tidak boleh ditukarkan dengan sesuatu yang lain, bersifat unik serta eksklusif pemilikannya. Jadi NFT merujuk kepada sesuatu token berbentuk digital yang boleh dimiliki oleh anda seorang.

Pada awalnya trend NFT digerakkan oleh pengguna matawang Bitcoin melalui kaedah yang dinamakan sebagai 'Colored Coins.'

Colored Coins pada peringkat tersebut digunakan untuk bermacam tujuan, antaranya mencipta kupon digital yang membolehkan seseorang menebus dalam dunia nyata, pembahagian saham, penciptaan matawang komuniti dan juga pemilikan aset digital, yang sedang kita bincangkan.

Melihat peluang besar yang ada dalam mewujudkan ledjar pemilikan aset digital, beberapa orang pembangun perisian membangunkan sistem matawang kripto Counterparty bagi menyelia NFT, yang dikenali sebagai XCP.

Melalui XCP, sebuah studio penerbitan permainan video bernama European Games Group AG melalui judul permainan mereka 'Spells of Genesis', memulakan aktiviti pemilikan aset digital melibatkan pemain-pemain mereka.

'Spells of Genesis' merupakan judul permainan kad yang popular, membenarkan pemain membeli kad-kad istimewa melalui bayaran XCP - menjadikan hanya pemain tersebut satu-satunya pemilik tunggal kad unik yang ada.

Walaupun 'Spells of Genesis' diterima sebagai judul pertama memperkenalkan konsep pemilikan tunggal yang unik ini, hanya selepas sebuah judul popular 'Forces of Will' mula menggunakan sistem pemilikan sama, mempopularkan trend pemilikan aset digital pada tahun 2016.

Selepas kad permainan digital, beberapa orang pengguna XCP mula meniagakan hak milikan meme internet popular 'Rare Pepes', yang memaparkan katak hijau tersenyum dengan wajah sinis yang dilukis sendiri mereka.

'Rare Pepes' menjadi sangat popular pada ketika itu kerana diangkat sebagai simbol bagi kumpulan penyokong Donald Trump, semasa berlangsungnya pemilihan Presiden Amerika Syarikat.

Dalam satu insiden yang memaktubkan populariti 'Rare Pepes,' seorang penyokong kuat Trump berpegangan neo-Nazi dan penggerak gerakan kulit putih bernama Richard Spencer ditumbuk semasa cuba menerangkan lencana 'Rare Pepes' yang dipakainya kepada wartawan.

Insiden itu serta sentimen politik Amerika Syarikat era tersebut memulakan aktiviti pengumpulan meme-meme yang memaparkan watak tersebut, di mana orang ramai berebut untuk menjadi pemilik eksklusif tunggal meme yang ada.

Populariti ini membolehkan sebuah penyelia bernama Rare Pepe Wallet memulakan gedung jualan meme berasaskan XPC, membuka jualan 1,600 meme pertama yang habis disapu peminat.

Bermula daripada harga rendah, nilai pemilikan meme digital ini mula melambung harganya.

Pada tahun 2018, sebuah acara lelongan berjaya menjual 'Homer Pepe,' meme yang memaparkan katak itu mirip dengan watak popular Homer Simpson pada harga RM162,000.

Pada bulan Mac 2021, meme itu dijual pada nilai RM1.32 juta - memberikan pulangan hampir 10 kali ganda kepada pemiliknya dalam masa tak sampai 3 tahun.

Dari pandangan orang luar, menjadi pemilik kepada sesuatu aset digital pasti kelihatan karut. Kita boleh saja memuat turut meme 'Homer Pepe' yang nilainya jutaan ringgit itu secara mudah.

Namun bagi peminat-peminat yang serius dalam menjadikan NFT koleksi peribadi mereka, mereka melihatnya sebagai evolusi kepada aktiviti pengumpulan karya seni bersifat tradisional cuma dalam bentuk digital.

Sehingga kini penggunaan NFT masih didominasi oleh judul-judul permainan video menurut laman rasmi NonFungible yang menyelia aktiviti penjualan NFT. Selain itu, karya seni, meme, alamat domain internet serta ruangan maya juga diniagakan.

Sekiranya anda merasakan 'Homer Pepe' yang dijual sudah terlalu tinggi nilainya, beberapa bulan kebelakangan ini NFT  mula mencapai tahap populariti lebih tinggi disebabkan oleh penglibatan nama-nama besar.

'Influencer' berpengaruh internet Logan Paul berjaya mengumpul dana RM14.5 juta melalui jualan lebih 3000 aset digitalnya. Vokalis kumpulan Linkin Park, Mike Shinoda juga sedang melakukan jualan NFT ciptaan beliau.

Penggunaan NFT juga pada ketika ini sedang diperkembangkan ke dunia nyata.

Jenama pakaian sukan terkenal Nike baru saja dianugerahkan paten teknologi yang membolehkan sistem blockchain dihubungkan dengan produk mereka, menerusi sistem yang dinamakan sebagai Cryptokicks.

Teknologi ini bakal menjadikan semua produk Nike dibawah label ini dikategorikan sebagai NFT yang benar-benar wujud secara fizikal, melindungi nilai produk mereka daripada produk tiruan serta bakal membolehkan Nike merekodkan hak pemilikan produk keluaran mereka.

Apakah aset digital NFT paling bernilai setakat artikel ini ditulis?

Gelaran itu disandang sebuah video bernama Crossroad #1/1 hasil ciptaan seorang pengkarya menggunakan nama samaran Beeple (tangkap layar video di atas), telah dilelong pada penghujung bulan Februari tahun 2021.

Jika anda seorang pengkarya, ini adalah masa yang sangat baik untuk anda cuba menghubungkan aset digital milik anda dengan Blockchain.

Mana tahu ada individu di luar sana yang terjebak dengan kegilaan ini, sanggup membeli aset jualan anda pada harga yang tak masuk akal.


5 Bekas Pekerja Tesla Yang Kini Jadi Pesaing Ketat Elon Musk

Paypal yang ditubuhkan Elon Musk dan beberapa pengasas lain bukan sahaja terkenal kerana mempelopori sistem pembayaran elektronik tetapi juga kerana mencipta 'mafia' sendiri. Mafia yang dimaksudkan ini merujuk kepada bekas majikan yang memulakan atau membiayai syarikat-syarikat besar dan kemudian menjadi pesaing seperti Yelp, Affirm dan LinkedIn.

Perkara ini berlaku sekali lagi kepada Elon Musk di Tesla. Dia secara tidak langsung telah melahirkan "musuh-musuhnya" sendiri yang akan memberi saingan hebat terhadap Tesla.

Beberapa bekas majikan Tesla telah membangunkan dan menyertai beberapa syarikat seperti pembuat kenderaan elektrik, bateri dan jentera berat. Mereka bakal memberi kesan terhadap industri automobil global bernilai RM 24.5 trilion pada masa akan datang.

Jika dilihat pada sudut lain, perkara ini sebenarnya satu pesaingan sihat yang mampu membuka mata Tesla supaya lebih berdaya saing berbanding selesa pada keadaan sekarang. Berikut adalah lima "Mafia" yang bakal menjadi pesaing hebat Elon Musk.

Anderson tiba di Tesla pada tahun 2013 untuk bekerja dengan kereta Model X. Dia membantu melancarkan teknologi pemanduan sendiri Tesla dengan mengetuai bahagian perkembangan ciri Autopilot syarikat itu.

Anderson berkata, dia mempunyai ikatan yang kuat dengan Tesla apabila bersusah payah membangunkan teknologi itu dalam persekitaran kerja yang mempunyai tekanan tinggi.

Saintis lepasan MIT itu meninggalkan Tesla pada 2016 untuk memulakan syarikat pemanduan automatik sendiri iaitu Aurora Innovation. Dia telah disertai oleh bekas ketua bahagian pemanduan automatik Google, Chris Urmson, dan penyelidik AI dari Universiti Carnegie Mellon, Drew Bagnell.

Aurora Innovation telah mengumpulkan dana lebih daripada RM 4 bilion dan pada Disember 2020, mereka memperolehi unit autonomi Uber. Ini meningkatkan kemungkinan untuk menjadi pemain utama dalam teknologi kenderaan autonomi. Selain Uber, mereka juga bekerjasama dengan pembuat trak Paccar dan Toyota.

Berdichevsky adalah pekerja ketujuh yang menyertai Tesla. Dia bermula pada 2004 sebagai jurutera utama bateri kereta Roadster yang merupakan percubaan pertama Tesla dalam penghasilan kereta elektrik untuk pasaran umum.

Apabila Roadster dilancarkan, Berdichevsky lebih berminat untuk mencari cara baru menghasilkan bateri lithium-ion yang lebih murah dan efisien. Dia dalam dilema sama ada mahu kekal bersama Tesla dan memulakan projek Model S atau menubuhkan syarikat sendiri. Berdichevsky akhirnya meninggalkan Tesla pada 2008 dan menubuhkan Sila Nanotechnologies pada 2011.

Di Sila Nano, Berdichevsky berjaya membangunkan anod berasaskan silikon bagi menggantikan grafit yang lebih mahal. Bahan itu mampu menjadikan bateri yang digunakan Tesla dan syarikat kenderaan elektronik lain 20% lebih efektif dan meningkatkan prestasi sebanyak 50%.

Kini, Sila Nano berjaya mengumpul dana sebanyak RM 3.78 bilion dan syarikat itu dianggarkan bernilai RM 13.44 bilion pada Januari 2021. Kilang berskala besar Sila Nano dijangka akan dibuka pada 2024.

Fisker merupakan pereka terkenal yang pernah menggayakan BMW untuk James Bond dan mengetuai studio reka bentuk Aston Martin. Dia telah diambil bekerja oleh Elon Musk untuk kereta Model S Tesla.

Namun, Musk tidak menyukai rekaannya dan telah menyaman Fisker pada 2008 kerana melanggar kontrak dan mendakwa pereka Denmark itu menerima tawaran kerja kerana ingin mengintip Tesla (Fisker menafikan dakwaan ini).

Kali pertama Fisker cuba menjadi pesaing Tesla adalah dengan menghasilkan kereta mewah, Karma, namun gagal atas beberapa masalah teknikal. Lebih malang, salah satu penghantaran kereta melalui laut hilang akibat taufan pada 2012. Dia akhirnya menutup Fisker Automotive pada 2014.

Dia kemudian kembali dengan syarikat baru, Fisker Inc. Dia bekerjasama dengan pesaing Tesla iaitu Magna dalam penghasilan SUV elektrik, Ocean, yang akan dijual pada harga bermula dari RM 152,000.

Setakat ini, Fisker Inc. berjaya mengumpul permodalan pasaran sebanyak RM 16.3 bilion dan sekitar RM 4 bilion tunai untuk pembangunan produk. Menurut Fisker, pengumpulan dana awal adalah penting berdasarkan pengalaman kegagalan Fisker Automotive.

Rawlinson, seorang veteran Jaguar dan Lotus telah menyertai Tesla pada tahun 2009. Dia yang dilantik sebagai ketua jurutera untuk Model S begitu rapat dengan Elon Musk pada mulanya kerana mempunyai visi dan obsesi yang sama dalam teknologi.

Namun, dia terpaksa berhenti untuk menguruskan ibunya yang sakit dan pada masa sama berasa kecewa dengan Musk dalam program pembangunan Model X.

Rawlinson kemudian menubuhkan Lucid Motors, sebuah syarikat kenderaan elektrik yang berpangkalan di Newark, California dengan dana berjumlah RM 5.3 bilion dari Arab Saudi.

Lucid Motors telah melancarkan model sedan eletrik mewah, Lucid Air, yang mampu bergerak sejauh 800km sekali cas pada harga RM 688,000. Rawlinson berkata, dia tidak bersaing dengan Tesla tetapi dengan Mercedes-Benz.

Seperti Elon Musk, Straubel merupakan pengasas bersama Tesla. Dia adalah ketua pegawai teknologi sejak mula sehinggalah tahun 2019. Impian awalnya adalah untuk menghasilkan kereta elektrik bagi mengurangkan pencemaran karbon.

Kini, dia memberi tumpuan kepada syarikat sendiri, Redwood Materials. Syarikat itu fokus untuk memastikan lithium, kobalt dan nikel yang terdapat dalam bateri kereta elektrik seperti Tesla dan syarikat lain tidak dilupuskan dengan cara salah dan mencemari bumi.

Syarikat Carson City yang berpusat di Nevada telah mengumumkan pemberian dana sebanyak RM 163 juta kepada Redwood Materials. Mereka menerima dana itu apabila mula mengerjakan projek kitar semula dengan Panasonic dan Amazon.

Forbes menganggarkan Strauble mempunyai nilai bersih sebanyak RM 4 bilion. Ini disebabkan dia masih mempunyai sebahagian saham di Tesla dan QuantumScape, syarikat pembuat bateri yang dibiayai oleh Bill Gates.


5 Faktor Kenapa Liverpool Tiba-Tiba Jadi Pasukan Cap Ayam

Sebagai penyokong yang bersifat natural menyokong Liga Perdana Inggeris, menyaksikan kemerosotan pasukan gergasi Liverpool merupakan sesuatu yang di luar jangkaan.

Liverpool musim lalu cukup digeruni terkenal sebagai sebuah pasukan yang sukar dibolosi serta efisien mencipta gol.

Musim ini, prestasi Liverpool yang masih dibarisi skuad yang sama menamatkan penantian 30 tahun kejuaraan liga Inggeris sangat mengecewakan; ada kalanya melucukan.

Kenapa? Berikut adalah 5 faktor pada pandangan kami yang menyumbang kepada kejatuhan prestasi mendadak skuad bimbingan jurulatih dari Jerman, Jorgen Klopp ini.

Banyak pihak akan menyatakan satu punca utama kemerosotan Liverpool bermula disebabkan kecederaan yang dialami pemain pertahanan terbaik dunia ketika ini Virgil Van Dijk, yang dialami semasa menentang Everton pada bulan Oktober 2020.

Dalam semua perlawanan melibatkan beliau, Liverpool menang 91 kali, kalah dan seri 19 perlawanan dengan rekod kemenangan 70.5%.

Prestasi beliau juga sangat konsisten. Van Dijk hanya tidak menyertai 14 kali perlawanan, dengan Liverpool merekodkan peratusan kemenangan 42.9%, dibolosi 22 kali dalam kesemua 14 perlawanan itu.

Pada bulan Februari tahun 2021, Klopp mengumumkan Van Dijk tidak akan beraksi lagi bagi musim 2020-2021 akibat kecederaan serius yang dialaminya.

Adakah Liverpool terlalu bergantung dengan prestasi Van Dijk tanpa ada pengganti yang setara beliau?

Sudah menjadi satu lumrah, untuk memasukkan seorang pemain ternama ke dalam sebuah unit yang sudah berjalan rapi pasti akan menimbulkan kacau-bilau.

Itulah yang berlaku kepada barisan hadapan Liverpool selepas kelab tersebut mendapatkan khidmat pemain ternama Sepanyol, Thiago Alcantara dari kelab Bayern Munich.

Thiago diramal mampu menjadi kunci utama kepada kelancaran permainan Liverpool namun rekod penampilan beliau menunjukkan sebaliknya.

Sistem yang dimainkan oleh Liverpool yang bersifat garang atau dalam ayat jurulatih mereka sendiri 'bola sepak heavy metal' memerlukan permainan dilakukan segera.

Thiago pula lebih kepada seorang perancang tengah yang berbakat dalam mencari ruang, tetapi dalam masa yang sama melambatkan permainan Liverpool sendiri.

Rekod jaringan yang dilakukan oleh Liverpool jauh lebih tinggi tanpa Thiago Alcantara di tengah. Ini termasuklah rekod jumlah percubaan tepat, jumlah hantaran yang mampu menghasilkan gol serta kadar peluang jaringan.

Tampak Thiago memerlukan masa untuk mengadaptasi dirinya dengan hingar-bingar liga Inggeris yang lebih rancak dan keras.

Berbaloikah Liverpool mengubah sistem yang sudah ada hanya untuk membolehkan beliau beraksi dalam kapasiti sebenar?

Bagaimanapun malang yang menimpa berkali-kali barisan pertahanan Liverpool gagal diselia kemas barisan pengurusan mereka.

Pemain Croatia, Dejan Lovren yang dijual kepada kelab Zenit Saint Petersburg dari Russia tidak digantikan dengan segera. Joel Matip dan Joe Gomez yang sering digandingkan bersama Van Dijk juga mengalami kecederaan jangka panjang.

Klopp cuba memperkenalkan beberapa orang pemain muda namun kemerosotan mereka seakan gagal dibendung.

Dua pemain pertahanan baru yang dibeli pula nampaknya belum dipercayai sepenuhnya oleh Klopp, selepas dia menyatakan salah seorang daripada mereka belum dapat mengadaptasi terhadap kepantasan tahap permainan di England.

Dalam perlawanan penting antara Liverpool dan kelab-kelab pesaing seperti Manchester United, Manchester City dan Leicester musim ini dan musim lalu - topik perbualan selepas tamat perlawanan berkisar kepada kesilapan penjaga gol Liverpool, Allison Becker yang sering menghadiahkan gol dalam perlawanan besar.

Walaupun Klopp cuba mempertahankan Allison, Klopp akhirnya tunduk kepada tekanan menyifatkan dua kesilapan Allison dalam perlawanan menentang Manchester City adalah disebabkan rasa gugup.

Apa yang membuatkan semua kesilapan ini sukar dipercayai, adalah kerana prestasi Allison dalam musim-musim terdahulu beliau (dua musim awal) bersama kelab Inggeris itu sangat-sangat menakjubkan.

Jurgen Klopp sebelum ini belum pernah mengemudi kelab sebesar Liverpool (maaf Borussia Dortmund..) dan sasaran yang dijangkakan terhadap beliau, selalunya lebih rendah.

Di Mainz dan Dortmund, Klopp diberikan tanggungjawab membangunkan dan mengemudi dua kelab itu tanpa ada bebanan besar yang biasa perlu ditanggung pengurus sebuah kelab gergasi.

Ini memberikan Klopp ruang untuk melakukan kemahiran utamanya; membangunkan sebuah kelab dari bawah dalam imejnya sendiri.

Kerja keras beliau di dua kelab tersebut meninggalkan kesan besar, melayakkan dia bergelar pengurus/jurulatih paling lama berkhidmat untuk kedua-dua kelab tersebut.

Di Borussia Dortmund misalnya, Klopp membawa kelab itu bersaing melawan gergasi Bayern Munich dengan bajet yang lebih kecil, dibarisi pemain-pemain muda serta seringkali berdepan masalah pemain-pemain utamanya 'dicuri' kelab lain.

Pada awalnya, Klopp tampak mampu membawa perubahan besar kepada nasib Liverpool selepas dilantik sebagai pengurus sejak tahun 2015; memacu Liverpool kembali ke Liga Juara-Juara Eropah pada musim keduanya sebelum memenangi kejuaraan tersebut dan kejuaraan liga Inggeris pada musim 2018-2019 dan 2019-2020.

Walau bagaimanapun, banyak pihak menyifatkan corak permainan yang diminta oleh Klopp kurang sesuai untuk diteruskan dalam jadual perlawanan musim pandemik yang lebih ketat, meletakkan beban lebih besar kepada pemain sehinggakan ramai yang melakukan kesilapan individu.

Adakah Jurgen Klopp mampu mengemudi krisis perubahan apabila melibatkan kelab yang mempunyai reputasi sebesar Liverpool?

Desas-desus yang menyebut bahawa beliau bakal digantikan oleh seorang bekas pemain berstatus legenda Liverpool yang baru saja meraikan kejuaraan liga Scotland sebagai pengurus sudah dimulakan.

Adakah khabar angin ini menunjukkan Klopp sudah sampai ke had keupayaan dirinya?


6 Negara yang Turut Mengharamkan Ekzos Bising

Mutakhir ini, negara sedang hangat membicarakan tentang isu ekzos bising. Ini disebabkan pihak kerajaan mengenakan tindakan lebih berat terhadap pemilik kenderaan bermotor yang melakukan ubah suai paip ekzos sehingga menyebabkan berlakunya pencemaran bunyi.

Pemilik motosikal atau kereta yang mengubah suai kenderaan mereka menggunakan ekzos bising boleh dikenakan denda tidak melebihi RM 2,000 atau penjara tidak melebihi enam bulan.

Menurut Pengarah Jabatan Siasatan dan Penguatkuasaan Trafik (JSPT) Bukit Aman, Datuk Azisman Alias, di bawah Kaedah 103 Kaedah-Kaedah Kenderaan Bermotor (Pembinaan dan Penggunaan) 1959 (LN 170/1959), setiap ekzos (penyenyap) yang dipasang pada kenderaan bermotor hendaklah pada setiap masa diselenggarakan supaya berada dalam keadaan baik.

Datuk Azisman juga berkata, mengikut Seksyen 64 Akta Pengangkutan Jalan 1987, polis diberikan kuasa untuk menyita motosikal tersebut dengan tujuan untuk mengelakkan daripada kesalahan berulang.

Sehingga hari ini, pihak berkuasa telah mengeluarkan beribu-ribu saman terhadap pengguna jalan raya terutamanya penunggang motosikal atas kesalahan menggunakan ekzos bising sejak ia mula dikuatkuasakan pada 1 Mac 2021.

Walaupun tindakan ini wajar bagi membendung masalah pencemaran bunyi, kebanyakan penunggang motosikal menyatakan kekesalan mereka terhadap segelintir pemandu yang gemarkan bunyi ekzos bising ini. Tambahan pula, bilangan pengguna motosikal di Malaysia agak tinggi.

Selain Malaysia, terdapat juga beberapa negara lain yang turut mengambil tindakan keras terhadap pemilik kenderaan yang menggunakan ekzos bising.

Kebanyakan penunggang motosikal menyukai bunyi ekzos yang baik sehingga sanggup menghabiskan masa dan wang mengubah suai ekzos mereka. Selain memberikan prestasi yang baik, ada yang percaya bunyi ekzos kuat ini mampu "menyelamatkan nyawa".

Namun, tidak semua bersetuju atau berkongsi pendapat yang sama. Ini termasuklah beberapa negara luar terutamanya di Eropah yang memulakan "perang" terhadap bunyi ekzos bising ini.

Kesatuan Eropah sentiasa memainkan peranan besar dalam menetapkan agenda global mengenai isu-isu alam sekitar sebelum ia diterapkan di negara-negara lain. Beberapa tahun kebelakangan ini, Kesatuan Eropah bertindak lebih ekstrem terhadap isu kebisingan kenderaan bermotor.

Banyak negara terutamanya di Eropah telah memperkenalkan undang-undang anti-bising ini seperti:

Pengalaman lalu menunjukkan bahawa setiap undang-undang dan peraturan alam sekitar yang diluluskan di Eropah akan diguna pakai di kebanyakan negara lain selepas itu.

Kebanyakan pengeluar kenderaan di Eropah akan mematuhi peraturan yang ditetapkan. Apabila mereka menghasilkan kenderaan yang mematuhi had bunyi dan dijual di seluruh dunia, negara lain secara automatik akan mengikut piawaian ini dan mula menyesuaikan bunyi kenderaan masing-masing.

Walau bagaimanapun, peratuan baru ini juga akan menimbulkan beberapa masalah. Terdapat beberapa piawaian yang kompleks dengan tahap kebisingan berbeza antara negara. Bagaimana seorang penunggang motosikal itu dapat memastikan bunyi ekzosnya tidak melanggar peraturan?

Ketiadaan kemudahan rasmi untuk menguji tahap bunyi juga menyukarkan pengguna. Penunggang motosikal mungkin tidak menyedari bahawa sistem ekzos mereka terlalu kuat walaupun ingin mengikut peraturan.

Di Australia pula, pihak polis mempunyai kuasa untuk mengeluarkan notis atau menahan pemandu ekzos bising hanya berdasarkan firasat mereka. Jabatan Alam Sekitar kemudian akan mengeluarkan Notis Pemeriksaan Kenderaan untuk kenderaan diuji. Malah, orang awam juga boleh melaporkan sebarang kenderaan yang mengeluarkan bunyi kuat.

Walaupun tahap bunyi kebisingan ekzos motosikal dapat diukur, ia sebenarnya sangat subjektif. Bunyi ekzos mungkin kedengaran "sedap" bagi sesetengah orang tetapi "menyakitkan" bagi sebahagian yang lain.

Sebenarnya, bukan hanya negara-negara yang disebut di atas sahaja yang mempunyai peraturan terhadap bunyi bising ekzos. Hampir kebanyakan negara maju mempunyai peraturan khas tentang tahap bunyi yang dibenarkan tetapi kebanyakannya sukar atau tidak dikuatkuasakan.


Amsterdam - Syurga Penunggang Basikal Dunia?

Seandainya disebutkan berkenaan budaya berbasikal, pasti ramai akan berbangga menyebut tentang tradisi berbasikal yang dimiliki oleh masyarakat Belanda.

Belanda diletakkan sebagai 'syurga' untuk penunggang basikal kerana fasiliti negara mereka dikatakan begitu menitik beratkan mereka dan seringkali digambarkan sebagai utopia yang perlu diikuti dan diteladani negara lain - khasnya negara kita.

Bagaimanapun, persepsi yang dibentuk itu sebenarnya mengaburi masalah sama yang berlaku di kalangan masyarakat kita; bila penunggang basikal mereka pun sebenarnya bermaharajalela atas jalan raya.

Dalam kajian yang dilakukan di Belanda pada tahun 2014 , basikal mempunyai kedudukan antara yang utama dijadikan mod pengangkutan mereka selepas kereta.

Di kalangan penduduk Belanda, 36% daripada mereka menjadikan basikal sebagai mod pengangkutan utama setiap hari dan 45% pula meletakkan kereta, meletakkan Belanda jauh mendahului negara-negara Eropah lain daripada segi penggunaan basikal.

Hungary duduk di kedudukan kedua dengan 22% rakyat mereka menggunakan basikal secara rutin harian.

Melalui kajian yang dijalankan oleh kerajaan Belanda sendiri pada tahun 2018, Belanda mempunyai statistik pemilikan basikal yang unik di mana jumlah basikal yang ada jauh melebihi jumlah populasi mereka.

Terdapat anggaran 23 juta basikal keseluruhannya di negara itu sementara hanya ada 17 juta penduduk keseluruhannya.

Apa yang menarik, statistik penggunaan basikal di bandar seperti Amsterdam menunjukkan pola berbeza; basikal dijadikan mod pengangkutan utama (48%) berbanding kereta (21%) untuk perjalanan setiap hari ke tempat kerja dan pulang.

Semuanya dibantu oleh perancangan bandar yang menitik beratkan kemudahan untuk penunggang basikal, seperti laluan khas dan kawasan parkir khas yang memberikan insentif untuk pengguna menunggang. Tetapi....

Kerajaan Belanda menitik beratkan penggunaan basikal sebagai mod pengangkutan, disebabkan oleh banyak faedah yang ada kepada penunggang dan juga persekitaran negara mereka.

Selain itu pengurusan kawasan bandar mereka juga direkodkan menjadi lebih mudah disebabkan oleh keperluan saiz basikal yang jauh lebih kecil berbanding kereta, khasnya apabila melibatkan perancangan bandar.

Walaupun begitu, kadar kemalangan dan kematian di kalangan penunggang basikal Belanda agak tinggi, serta sedang mengalami trend peningkatan. 30% kes kematian dan 52% kes kecederaan teruk jalan raya di Belanda pada tahun 2017, melibatkan penunggang basikal.

40% daripada kes kemalangan melibatkan basikal pula berlaku tanpa melibatkan kenderaan bermotor lain.

Dalam kepala anda, pasti anda membayangkan bagaimana teraturnya rakyat Belanda berbasikal setiap hari bukan?

Kewujudan budaya berbasikal yang terlalu besar pengaruhnya ini menimbulkan konflik mentaliti di antara penunggang basikal dan pengguna jalan raya lain, khasnya pejalan kaki.

Di kawasan-kawasan bandar yang sibuk di mana orang ramai bergegas ke sana ke mari, pejalan kaki menghadapi bahaya di langgar penunggang basikal yang kebiasaannya enggan memperlahankan kayuhan mereka.

Ramai rakyat Belanda menghadapi masalah hanya untuk melintas jalan disebabkan oleh rasa bimbang mereka akan dilanggar, disebabkan kewujudan mentaliti penunggang basikal yang merasakan mereka perlu diberikan keutamaan atas jalan.

Ketiadaan undang-undang berbasikal yang menyelia aktiviti menyukarkan lagi situasi. Peraturan yang baru diperkenalkan pada tahun 2019, melarang penggunaan telefon pintar semasa mengayuh tetapi didapati masih ramai yang melanggar peraturan itu.

Memiliki jumlah pemilikan basikal antara tertinggi dunia juga membawa masalah basikal yang diabaikan, dalam skala besar khasnya di kalangan pelajar yang telah menamatkan pengajian mereka.

Masalah pengurusan basikal yang ditinggalkan menjadi salah satu masalah utama yang sedang diatasi kerajaan tempatan wilayah-wilayah di Belanda - kerana kebanyakan basikal yang ditinggalkan ini mula mengambil ruangan parkir yang telah disediakan untuk penunggang lain.

Kos yang tinggi perlu dikeluarkan bagi menguruskan masalah ini saban tahun.

Kewujudan komuniti penunggang yang besar mungkin dilihat sebagai satu kebaikan yang menjadikan Belanda unik di mata orang luar.

Bagaimanapun dalam sisi lain, penunggang-penunggang basikal di sana tetap berdepan cemuhan akibat kegagalan mereka mematuhi undang-undang, sifat mementingkan diri sendiri serta tidak mahu menghiraukan keselamatan orang lain.

Seandainya anda sering mengkritik penunggang basikal di negara kita yang merasakan diri mereka kebal, masalah sama juga berlaku di Belanda di mana penunggang basikal mempunyai aura mirip pemandu Myvi negara kita.

Pengenalan saman, warden traffik serta beberapa kawasan larangan berbasikal sudah mula dikuatkuasakan di Belanda bagi menangani masalah ini namun kerajaan Belanda dilihat enggan memperketatkan lagi peraturan mereka - kerana dibimbangi peraturan yang terlalu ketat, akan mula merencatkan budaya berbasikal di sana.

Setiap tahun lebih 15,000 basikal terpaksa dikeluarkan daripada kawasan perairan mereka, orang ramai menyumpah penunggang basikal setiap hari dan penunggang basikal pula berharap kerajaan Belanda melakukan sesuatu untuk membantu

Apa yang buruk anda nampak berlaku di negara kita sebenarnya turut sama berlaku di sana, bezanya di sana berlaku dalam skala yang lebih besar impaknya kepada masyarakat sana.

Ramai nak kita jadi Amsterdam 'syurga' penunggang basikal - kerana kita belum melalui masalah yang dihadapi mereka. Yang jelas, sistem walau sebaik mana pun rangkanya akan tetap berdepan masalah dek kelalaian komuniti yang menggunakannya.


Ini Sebab Mengapa Tiada Siapa Pun Boleh Pindahkan Tangga Ini

Tangga yang anda lihat di atas ini berada di Baitulmaqdis, dan tidak kiralah apa pun, tiada sesiapa pun yang boleh untuk memindahkan atau mengubah kedudukannya.

Ya, memang secara fizikalnya tiada apa yang boleh menghalang anda daripada melakukannya, namun ia adalah melanggar undang-undang.

Jika anda berdegil ingin memindahkan tangga ini, anda mungkin akan mencetuskan rusuhan malah perang.

Mengapa ia begitu serius dan dahsyat? Semua ini disebabkan oleh sejarah, fitrah manusia dan juga agama.

Tangga putih ini terletak di atas tebing betul-betul di bawah tingkap ini, di atas pintu masuk ke Gereja Makam Suci (Holy Sepulchre), di kota lama Baitulmaqdis.

Bangunan gereja itu sendiri adalah sangat kuno yang berasal dari abad ke-4 masihi dan ia didakwa menempatkan dua tempat paling suci dalam agama Kristian.

Kedua-dua tempat itu adalah lokasi di mana Jesus dipercayai disalib dan juga kubur di mana dia dikatakan telah dikebumikan dan dihidupkan semula.

Oleh sebab tuntutan ini, gereja Makam Suci ini sangat dihormati oleh banyak denominasi Kristian yang mana semuanya telah menuntut hak milik harta tanah bangunan tersebut.

Pada hari ini, kawalan terhadap gereja ini dikongsi oleh 6 denominasi Kristian ini dan perjanjian yang sangat rumit dan membingungkan telah dibuat selama sekurang-kurangnya 160 tahun.

Denominasi Krisitian ini termasuklah gereja Ortodoks Yunani, Apostolik Armenia, Ortodoks Koptik Katolik Rom, Ortodoks Syriac dan gereja-gereja Ortodoks Ethiopia.

Dan perjanjian mereka untuk berkongsi kawalan terhada gereja Makam Suci bermula pada tahun 1757.

Pada ketika itu, Baitulmaqdis dikuasai oleh oleh Empayar Uthmaniyyah dan Sultan pada masa itu mengeluarkan arahan yang melindungi pemilikan tempat-tempat suci kota itu kepada pemiliknya ketika itu.

Disebabkan oleh gereja Makam Suci dimiliki oleh banyak kumpulan, maka satu kata sepakat dipersetujui oleh mereka, iaitu tiada apa pun yang ada pada gereja itu boleh diubah ketika perjanjian itu ditandatangani, tanpa persetujuan dari semua 6 ketua agama tersebut.

Perjanjian ini masih dikuatkuasakan pada hari ini dan membuatkan gereja ini tidak dibaiki walaupun sangat teruk atau tidak diubahsuai kerana 6 ketua agama tersebut tidak dapat mencapai kata sepakat terhadap apa yang perlu dilakukan terhadap gereja itu.

Ini juga berkait dengan tangga tersebut, yang mana berada di tingkap tersebut ketika perjanjian itu dibuat dan tiada siapa pun yang boleh mengubah kedudukannya tanpa persetujuan mereka.

Perjanjian ini sangat diambil serius oleh pemilik-pemilik gereja itu, sehinggakan memindahkan sebarang perabot, seperti tangga ini, boleh mencetuskan pergaduhan antara mereka.

Pada ketika itu, seorang paderi Koptik duduk di atas sebuah kerusi, di bumbung gereja Makam Suci itu sambil memprotes kerana para paderi Ethiopia mengambil alih biara di atas bumbung tersebut.

Paderi Koptik tersebut kemudiannya mengalihkan kerusi tersebut sedikit ke tempat yang lebih teduh.

Dan oleh kerana oleh kerusi tersebut dianggap dimiliki bersama oleh semua 6 ketua agama tersebut, dan paderi itu memindahkannya tanpa kebenaran daripada 5 yang lain, ia telah melanggar perjanjian pada tahun 1757 itu sekaligus mencetuskan pergaduhan tumbuk-menumbuk di antara mereka di mana berpuluh-puluh paderi tercedera.

Pergaduhan yang sama berlaku sekali lagi pada tahun 2008, apabila paderi-paderi Armenia mengadakan upacara di gereja itu dan tidak membenarkan paderi Yunani untuk mengambil bahagian bersama mereka.

Paderi Yunani kemudiannya melakukan protes dengan menghalang acara tersebut, yang mencetuskan pergaduhan besar seperti dalam video di bawah.

Polis rusuhan Israel terpaksa dikerahkan ke dalam gereja tersebut untuk meleraikan pergaduhan membawa kepada penangkapan dua orang paderi.

Juga banyak keganasan yang berlaku disebabkan oleh perselisihan pendapat yang remeh ini, yang menjadi sebab mengapa tiada siapa dibenarkan memindahkan tangga tersebut.

Malah, tiada siapa yang tahu bila dan bagaimana tangga itu boleh berada di situ.

Tetapi kebanyakan orang beranggapan bahawa tukang batu yang melakukan pembaikan sekitar 300 tahun yang lalu meninggalkan tangga itu di situ.

Tangga itu digambarkan dalam ukiran gereja tersebut yang bertarikh 1728.

Tangga itu juga disebut dalam pengisytiharaan Sultan Uthmaniyyah pada tahun 1757 dan terdapat dalam gambar ini sejak tahun 1850-an.

Jadi, ia telah lama berada di situ tetapi masalahnya tiada siapa yang tahu siapa pemilik tangga itu di antara 6 ketua agama Kristian yang memiliki gereja ini.

Disebabkan ini, tangga ini dianggap dimiliki oleh keenam-enam mereka dan oleh itu memerlukan persetujuan semua 6 dipindahkan.

Pada tahun 1964, Pope Paul VI mengeluarkan perintah agar tangga itu tetap berada di tempat tersebut secara kekal, sehinggalah gereja Katolik dan Ortodoks mencapai kata sepakat.

Ini bermakna untuk ketika ini, gereja Katolik tidak akan bersetuju memindahkan tangga itu yang bermaksud tiada siapa yang boleh memindahkannya tanpa melanggar undang-undang.

Tangga ini telah menjadi simbol bagi banyak perpecahan dalam agama Kristian. Dan walaupun disebut sebagai "tangga yang tidak dapat dipindahkan", ia sebenarnya telah dipindahkan beberapa kali.

Pada tahun 1982, seorang prankster cuba untuk memindahkannya dan dengan pantas digagalkan oleh polis Israel.

Dan pada tahun 1997, lelaki dalam video ini dengan jelas mencuri tangga tersebut melalui tingkap dan hilang selama beberapa minggu.

Seperti yang dijangka, kehilangan tangga ini mencetuskan ketegangan di antara komuniti agama yang terlibat.

Namun lelaki tersebut berasa bersalah dan mengembalikkan tangga tersebut ke tempat asalnya.

Kali terakhir tangga ini dipindahkan adalah pada tahun 2009 dan ia hanyalah untuk sementara bagi tujuan membersihkan kawasan sekitar.

Seperti yang dinyatakan di atas, tiada apa yang menghalang anda secara fizikal dari memindahkannya, namun anda tidak digalakkan untu melakukannya melainkan ingin mencetuskan insiden yang tidak diingini.


Kisah Lelaki Yang Menang Program Realiti TV Dengan Hanya Memanipulasi Sistem

Pada 19 Mei 1984, seorang lelaki bernama Michael Larson dari Ohio yang menganggur yang menghabiskan hampir 12 tahun menjual ais krim dari traknya telah muncul sebagai individu dan peserta yang membuat sejarah dalam sebuah rancangan pertunjukan permainan (gameshow) popular di Amerika Syarikat

Pada ketika itu, pertunjukan permainan "Press Your Luck" cukup popular di sana. Walau bagaimanapun, peserta yang memenangi permainan itu hanya mampu membawa pulang paling banyak $40,000. Walau bagaimanapun, episod yang memaparkan Michael Larson merupakan paling diingati dalam sejarah permainan ini apabila individu ini berjaya membawa pulang wang keseluruhan $110,000 (bernilai $253,000 pada tahun 2015).

Jumlah yang cukup tinggi dan luar biasa ini telah menarik minat ramai pihak untuk mengkaji bagaimanakah lelaki ini mampu melakukannya. Ada yang mendakwa Michael Larson mungkin menggunakan taktik kotor sehinggakan kemenangannya diragui dan dianggap sebagai sebuah skandal terbesar dalam rancangan pertunjukan permainan di Amerika Syarikat.

Rancangan Press Your Luck terakhir telah ditayangkan oleh siaran CBS pada tahun 1986 sebelum ditayangkan semula pada tahun 2019. Penamatan rancangan ini pada tahun 1986 dibuat oleh pihak produser yang mahu melakukan penyiasatan bagaimanakah Michael Larson boleh menjadi lelaki yang paling bernasib baik dan membawa pulang wang kemenangan yang cukup banyak.

Kemenangannya yang belum pernah terjadi sebelumnya dan metodologi unik yang digunakannya telah memberikan ilham penghasilan sebuah dokumentari yang diterbitkan pada tahun 2003 oleh Game Show Network bertajuk "Big Bucks: The Press Your Luck Scandal" yang membedah apa yang berlaku.

Dokumentari ini mendedahkan setiap satu gerak-gerinya hingga ke gerakan matanya dan bagaimana dia meletakkan kedua tangannya di atas butang "buzzer" untuk menekan dengan cukup pantas - tidak seperti lawannya Ed Long dan Janie Litras Dakin, yang menggunakan sebelah tangan.

Bagi mereka yang tidak pernah dengar mengenai permainan ini, ia ditayangkan dari tahun 1983 hingga 1986. Setiap episod mempunyai 3 pemain dan papan permainan besar yang menyala dengan corak yang berbeza. Setiap pemain bermain secara bergilir-gilir dan mereka mempunyai butang yang akan mereka tekan untuk pergerakan lampu yang bergerak secara rawak.

Dimana sahaja lampu itu berhenti, itulah apa yang peserta tersebut akan menangi. Boleh jadi jumlahnya $500 atau mungkin set gimnasium di rumah bernilai seribu dolar atau lebih dan pada masa lain terdapat hadiah wang tunai besar antaranya $2,000 atau $5,000.

Namun, permainan ini juga mempunyai muslihatnya yang tersendiri. Terdapat petak bertulisan "Whammy". Sekiranya peserta menekan butang dan lampu yanng bergerak itu berhenti di petak Whammy, peserta akan muflis dan kehilangan semua hadiah dan wang tunai yang terkumpul.

Oleh itu, untuk memenangi wang yang cukup banyak juga bukanlah satu perkara yang mudah dan mungkin turut dipengaruhi faktor nasib. Namun, bagaimanakah peserta yang bernama Michael Larson ini mampu memenangi sehingga $110,000? Adakah dia benar-benar bernasib baik kerana tiada satu pun gilirannya mengenai petak Whammy?

Michael Larson amat meminati rancangan Press Your Luck dan sering menontonnya di kaca televisyen. Namun, pada satu hari dia perasan bahawa terdapat "kelemahan" pada sistem yang digunakan dalam permainan itu. Dari situ, dia cuba mengkaji lebih dalam dan memasang impian untuk menjadi peserta pertandingan tersebut.

Papan permainan itu hanya mempunyai 5 susunan corak yang berbeza dan apa yang perlu dilakukannya hanyalah menghafal semua 5 daripadanya. Dengan itu, dia tahu di mana perlu menekan butang untuk mengelakkan "Whammy" dan beberapa pengetahuan asas dan perkara untuk membolehkannya terus bermain semasa segmen permainan ini.

Tetapi apabila gilirannya tiba di papan permainan, anda dapat melihat konsentrasi di matanya ketika melihat dan mengimbas papan permainan tersebut mengikuti corak lampunya. Pada masa yang sama, kedua tangannya berada dalam keadaan bersedia untuk menekan butang berhenti pada saat yang dimahukannya.

Michael Larson berjaya mengawal fokusnya dengan baik sehingga dia benar-benar berjaya membuat rancangan ini berjalan tepat mengikut strategi yang dimahukannya, menyebabkan episod tersebut terpaksa disiarkan dalam 2 bahagian dalam 2 hari berturut-turut. Dia berjaya mengambil 45 giliran atau "putaran", sebelum menyerahkannya kepada peserta lain.

Ini merupakan sesuatu yang luar biasa kerana menurut pihak CBS, rata-rata peserta akan mendapat "Whammy"  dalam masa 6 putaran. CBS melakukan semua yang mereka boleh untuk mendakwanya menipu agar tidak perlu membayar jumlah wang yang tinggi yang dimenanginya tetapi pada akhirnya, mereka semua bersetuju bahawa dia tidak melakukan apa-apa kesalahan.

Mereka akui bahawa mereka mempunyai sistem dan Michael Larson berjaya mengalahkan sistem itu. Setelah mengetahui apa yang sebenarnya berlaku, pihak CBS kemudian menggunakan sistem corak rawak yang mempunyai lebih daripada 5 corak bagi memastikan tiada siapa yang mampu menghafalnya.

Adakah Michael Larson telah menipu untuk menang permainan Press Your Luck yang disertainya? Besar kemungkinan tidak. Malah, dia sekali-kali tidak menipu tetapi bijak mengkaji dan mengambil kesempatan terhadap kelemahan yang wujud pada sistem dan teknologi yang digunakan.

Malangnya, kemasyhuran yang diterimanya dalam program tersebut juga tidak bertahan lama. Pada tahun-tahun berikutnya "Press Your Luck", dia kehilangan sebagian besar wangnya berturut-turut apabila mula menceburkan diri dengan skim cepat kaya menggunakan wang kemenangannya itu.

Michael Larson merupakan seorang inddividu yang mempunyai mentaliti untuk memperoleh wang dengan cara yang mudah, menyebabkannya terjebat dengan skim piramid MLM. Ketika meninggal pada tahun 1999 akibat barah tekak pada usia 49 tahun, dia sedang disiasat atas penipuan oleh pihak SEC, FBI dan IRS.


12 Permainan Esport Paling Lumayan 2020

Sejak sedekad lalu, permainan esport berkembang pesat selari dengan kemajuan teknologi. Ribuan pertandingan diadakan di seluruh dunia melibatkan hadiah yang cukup lumayan. Malah, habuan yang menanti para pemenang esport ini setanding sukan-sukan besar dunia yang lain.

Namun, tahun 2020 menyaksikan penurunan ketara wang hadiah pertandingan esport akibat wabak Covid-19 yang melanda dunia. Walaupun mengalami penurunan sehingga melebihi 60% berbanding tahun 2019, masih ada lagi pertandingan dijalankan secara atas talian. Berikut adalah 12 permainan esport paling lumayan tahun 2020.

Ini merupakan kali pertama permainan video Rocket League dari Psyonix Studios ini memasuki carta top 12. Pada tahun 2020, Rocket League memberikan hadiah lumayan melalui Rocket League Championship Series.

Pada tahun 2019, Rocket League berada di tangga ke-14 dengan hadiah sebanyak RM 12.38 juta melalui pertandingan yang sama. Permainan video bola sepak menggunakan kereta ini semakin mendapat sambutan dan dijangka akan menyediakan hadiah bernilai lebih daripada RM 18.33 juta pada tahun 2021.

Hearthstone dari Activision Blizzard ini merupakan satu-satunya permainan video dalam kategori kad koleksi digital yang berjaya memasuki carta top 12 ini dengan hadiah bernilai RM 17.23 juta pada tahun 2020.

Hadiah yang ditawarkan tahun lalu sedikit berkurang berbanding hadiah pada 2019 iaitu sebanyak RM 19.43 juta. Kini, Hearthstone mempunyai beberapa pesaing baru yang semakin popular seperti Legends of Runeterra dari Riot Games.

PUBG atau PLAYERUNKNOWN’S BATTLEGROUNDS versi PC danini sememangnya terkenal dalam dunia esport. Ia mempunyai potensi besar untuk mendominasi bidang esport. Namun, setelah beberapa penyusunan semula infrastruktur, permainan ini terpaksa berpuas hati di tangga ke-10.

Tahun 2020 menjadi peluang kepada PUBG untuk bersinar tetapi dibantutkan pula dengan kehadiran Covid-19. Pada tahun 2019, PUBG merupakan esport keempat tertinggi dengan bayaran hadiah sebanyak RM 46 juta.

Rainbow Six Siege adalah salah satu permainan esport yang berjaya menyediakan hadiah lebih banyak pada tahun 2020 berbanding 2019. Pada tahun 2019, Rainbow Six Siege menyediakan hadiah berjumlah RM 20 juta.

Ini kerana pertandingan terbesarnya iaitu Six Invitational diadakan secara bersemuka pada awal bulan Februari 2020 ketika kebanyakan negara masih belum menutup sempadan mereka akibat Covid-19. Pertandingan itu sahaja menyediakan hadiah sebanyak RM 12.2 juta

Overwatch League pada tahun 2020 terpaksa dilakukan atas talian sahaja walaupun pihak penganjur telah merancang untuk mengadakan pertandingan besar-besaran. Hadiah yang ditawarkan pada pertandingan atas talian ini juga separuh daripada hadiah tahun 2019 yang berjumlah RM 39 juta.

Walaupun Activision Blizzard mengagihkan hadiah yang sama pada kejohanan akhir tahun 2020 iaitu sebanyak RM 12 juta tetapi bilangan pertandingan lain Overwatch terpaksa dikurangkan sepanjang tahun.

Permainan ini sememangnya tidak asing lagi terutamanya bagi peminat permainan video di Asia. PUBG Mobile adalah antara permainan video yang berjaya meningkatkan jumlah hadiah pada tahun 2020 berbanding 2019.

Pada tahun 2019, PUBG Mobile hanya menduduki tangga ke-12 dengan hadiah yang ditawarkan sebanyak RM 12.96 juta.

Walaupun Call of Duty League baru sahaja diperkenalkan pada tahun 2020, permainan ini berjaya memasuki senarai top 10 hadiah terbesar dalam esport. Call of Duty League berjaya mendapat tempat keenam berbanding Call of Duty: Black Ops pada 2019 yang mendapat tempat kelapan dengan hadiah sebanyak RM 25.99 juta.

Hampir setiap minggu Call of Duty League mengadakan pertandingan atas talian dengan hadiah terbesar dibayar sehingga RM 1 juta. Bagi kejohanan perdana CDL pula, Activision Blizzard memperuntukkan hadiah bernilai RM 18 juta kepada para pemenang.

Permainan video dari Epic Games yang merupakan pemenang hadiah terbesar tahun 2019 ini jatuh ke tangga kelima pada 2020 kerana ketiadaan Piala Dunia Fortnite akibat wabak Covid-19. Hadiah yang ditawarkan pula jauh berbeza berbanding tahun 2019 iaitu sebanyak RM 291.6 juta.

Lebih menyedihkan para peminat, Epic Games telah mengumumkan bahawa tidak akan ada kejohanan Fortnite secara bersemuka pada tahun 2021. Tanpa sebarang pengumuman atau pelaburan rasmi bagi tahun 2022, Fortnite mungkin akan terus merudum dan tidak lagi relevan dalam esport.

Esport paling ramai penonton ini masih mampu bertahan walaupun hanya mengadakan pertandingan atas talian sahaja pada tahun 2020. Pada tahun 2019, League of Legends menduduki tangga keenam dengan hadiah sebanyak RM 38.66 juta.

Permainan video League of Legends ini didominasi oleh ramai pemain Asia dari Korea Selatan dan China. Pertandingan utama League of Legends biasanya diakhiri dengan pemberian piala seperti trofi Summoner's Cup, tidak seperti permainan esport lain yang memberikan replika cek gergasi.

Disebabkan penangguhan pertandingan utama The International tahun 2020 akibat Covid-19, Dota 2 menyaksikan penurunan ketara hadiah yang ditawarkan. Pada tahun 2019, Dota 2 menawarkan hadiah sebanyak RM 191 juta.

Walaupun tiada pertandingan utama, Valve berjaya mengumpul dana sebanyak RM 162 juta pada 2020 untuk dijadikan hadiah terkumpul. Valve mengumumkan The International bakal diadakan pada Ogos 2021 di mana hadiah yang terkumpul ketika itu mungkin boleh melebihi RM 325 juta.

Disebabkan wabak Covid-19 yang tidak dapat diramal, Tencent Games dan Garena memutuskan untuk mengadakan kejohanan Arena of Valor sepenuhnya atas talian. Namun, permainan mobile ini berjaya mengatasi prestasinya berbanding tahun 2019.

Bukan sahaja berjaya naik lima anak tangga dari tahun 2019 malah hadiah yang ditawarkan juga lebih banyak. Pada tahun 2019, Arena of Valor menawarkan hadiah sebanyak RM 31.86 juta.

Permainan CS:GO ini merupakan salah satu permainan veteran dalam dunia esport. Walaupun berjaya mendapat tempat pertama pada tahun 2020 berbanding tempat ketiga pada 2019 tetapi hadiah yang ditawarkan lebih rendah.

Ini kerana pertandingan CS:GO diadakan sepenuhnya atas talian pada 2020. Pada 2019, CS:GO menawarkan hadiah sebanyak RM 89.6 juta kepada pemenang.


Sejarah Permainan Kad Old Maid, Snap, Happy Family dan Donkey

Sehingga kini, permainan berasaskan kad terus popular di kalangan kanak-kanak, yang hadir dalam pelbagai bentuk serta corak permainannya.

Sebut saja tentang permainan kad, bagi sesetengah generasi mereka pasti akan membayangkan empat jenis kad yang sangat popular iaitu Old Maid, Snap, Happy Family dan Donkey yang menjadi salah satu aktiviti utama.

Cukup menghiburkan, keempat-empat tajuk ini merupakan salah satu simbol paling diingati dalam nostalgia kanak-kanak di Malaysia. Dari mana datangnya judul-judul ini?

'Donkey' mempunyai banyak variasi berbeza sama ada dikenali dengan nama Pig atau Spoon, tetapi secara rasminya corak permainan 'Donkey' yang cukup popular di kalangan rakyat Malaysia, mirip kepada permainan yang dikenali sebagai 'Don't Be A Donkey'.

Kesemua pemain akan mencabut kad daripada pemain di sebelah mereka, cuba untuk mengelakkan diri daripada menjadi individu terakhir yang memegang kad Donkey. Dalam versi 'Donkey' asal, para pemain perlu memadankan empat kad yang sama keluarga dan pemain terakhir yang gagal akan digelarkan 'Donkey.'

Versi yang kita mainkan merupakan versi yang diasaskan daripada kad permainan keluaran Tower Press sekitar dekad 1950-an dan 1960-an

'Old Maid' merupakan judul di mana semua pemain akan mencipta helah semasa mencabut kad, cuba mengelakkan diri daripada menjadi pemain terakhir yang memegang kad memaparkan 'Old Maid', agar tidak digelar gelaran tersebut.

Sekiranya dilihat dari perspektif zaman sekarang, pasti penggunaan wanita tua itu yang tidak diingini sesiapa pun akan dianggap sensitif oleh sesetengah pihak.

Bagaimanapun, dalam era Victoria yang menjadi asas kepada penciptaan permainan ini sekitar abad ke 18 dan 19 - menjadi seorang wanita tua yang tidak dikahwini merupakan perkara yang dilihat memalukan.

Pada zaman tersebut, wanita dilatih untuk mematuhi etika ketat, sentiasa berpakaian kemas dan diajar supaya meletakkan kepentingan memiliki suami sebagai impian hidup.

Oleh sebab itulah visual yang dipaparkan mencerminkan wanita andartu zaman tersebut, yang kelihatan formal, tampak mewah dan sopan - namun realitinya 'Old Maid' itu sebenarnya mewakili wanita yang tidak dikahwini mana-mana lelaki yang akhirnya perlu menjadi pembantu rumah orang lain disebabkan statusnya.

Permainan 'Snap' memerlukan semua pemain menurunkan kad yang disatukan sambil pemain-pemain lain pula saling berebut untuk menjadi orang pertama yang berjaya merampas kad, sekiranya wujud dua kad sama diturunkan berturutan.

Pada mulanya, 'Snap' dimainkan menggunakan daun terup sebelum variasi kad khas bagi permainan Snap dicipta pada tahun 1866 oleh sebuah penerbit bernama John Jacques & Son Ltd. dari London.

Menggunakan khidmat seorang ilustrator terkenal bernama John Tenniel, Tenniel menghasilkan visual watak-watak yang menjadi satira kepada stereotaip zaman tersebut, memaparkan watak-watak individu pelbagai etnik yang berorientasikan masyarakat Eropah dalam keadaan lucu.

Lukisan Tenniel yang terkenal pada zaman tersebut mempunyai rekaan yang agak menyimpang dari kebiasaan serta aneh, menjadi asas kepada penghasilan watak-watak unik lain dalam versi-versi Snap yang berbeza serta lebih sesuai dengan pengamatan kanak-kanak.

Judul 'Happy Family' mempunyai banyak variasi yang berbeza dan semuanya bukanlah semestinya berkisar kepada keluarga, namun versi paling popular di negara kita memerlukan pemain membentuk sebuah keluarga lengkap, menggunakan kad ayah, ibu serta dua anak lelaki dan perempuannya.

Versi yang kita mainkan berasal daripada versi 'Happy Families', sebuah permainan kad popular dari Britain yang mengkategorikan sebuah keluarga berdasarkan kepada pekerjaan mereka yang berbeza-beza.

'Happy Families' dipercayai mendapat inspirasi daripada sebuah permainan lain bernama 'Doctor Busby', sebuah permainan ciptaan seorang wanita bernama Anne Wales Abbot yang dikeluarkan sekitar 1840-an.

Sama seperti Snap,  John Jacques & Son Ltd. melihat peluang untuk mengkomersialkan kad ini dalam bentuk berbeza, mengeluarkan Jaques' Original Happy Families pada tahun 1851, memperkenalkan watak-watak yang turut direka oleh John Tenniel menggunakan tekniknya yang unik dan lucu.

'Happy Families' yang diperkenalkan mula popular di seluruh dunia, sehinggakan ditiru dan dicetak rompak, termasuklah versi yang cukup popular di negara kita.

Sekiranya anda masih ada menyimpan dek kad kesemua empat judul di atas dalam versi yang dijual di negara kita, anda akan mendapati pengeluarnya adalah sebuah syarikat bernama Hee Trading Co. beralamat di Pulau Pinang.

Diasaskan oleh seorang ahli perniagaan bernama Ooi Yan Hee, syarikat tersebut mengeluarkan versi tempatan yang telah diubah suai label serta ilustrasinya yang diambil daripada versi dek kad keluaran sebuah penerbit bernama Tower Press sekitar dekad 1950-an.

Tower Press aktif menerbitkan siri-siri permainan kad sejak tahun 1930-an tetapi mula popular pada awal 1950-an. Pada era tersebut mereka menerbitkan banyak variasi permainan kad termasuklah empat judul yang kami senaraikan di atas.

Donkey yang kita mainkan diambil daripada siri kad Tower Press bernombor 5863, Happy Family pula dari siri kad Happy Families bersiri 5864, 'Old Maid' dari siri 59862 dan Snap pula diambil daripada siri kad bersiri 5732.

Tidak diketahui siapakah pelukis asal kesemua ilustrasi cantik yang dipaparkan pada kesemua kad tersebut.


Apa Akan Berlaku Jika Kesemua Negara Benua Afrika Bersatu? - United States of Africa

Afrika adalah sebuah benua dan seperti yang umum tahu, benua ini bukanlah sebuah negara.

Ketika ini Afrika terbahagi kepada 54 buah negara merdeka, namun apa yang berlaku kesemua negara ini bersatu membentuk negara Afrika bersatu?

Bagaimana rupa negara Afrika ini dan adakah ia sangat berkuasa?

Pada dasarnya, benua Afrika sendiri adalah sangat luas dan merangkumi 20% daripada daratan Bumi, menjadikannya seluas 70% dari keluasan Asia dan kira-kira tiga kali ganda saiz Eropah.

Ketika ini, 1.2 bilion manusia tinggal di Afrika atau kira-kira 16% dari populasi global.

Apa yang menariknya adalah walaupun keseluruhan penduduk Afrika bergabung, ia masih lebih sedikit berbanding India dan China, namun ini mungkin tidak kekal lama kerana Afrika ketika ini sedang mengalami ledakan penduduk terbesar di dunia.

Populasi benua ini meningkat dua kali ganda sejak tahun 1990 dan ia dijangka melebihi populasi India dan China pada tahun 2022.

Menurut perkiraan rasmi PBB, penduduk Afrika dijangka mencapai 4.4 bilion orang pada akhir abad ke-21 dan merangkumi 39% daripada populasi global.

Peralhian demografi yang sangat besar ini pada masa depan akan memastikan bahawa negara Afrika Bersatu mempunyai kedudukan yang dominan di dunia, namun ia datang dengan cabaran hebat.

Penduduk Afrika ketika ini adalah yang termuda di dunia dengan rata-ratanya hanya berusia 19.7 tahun berbanding dengan usia purata global iaitu 30.4 tahun.

Kadar celik huruf juga rendah dengan hanya 64% penduduk sahaja dianggap celik, tetapi ini berbeza antara satu kawasan dengan kawasan yang lain.

Di Libya misalnya, kadar celik huruf sangat tinggi iaitu 94.2% sementara di Sudan Selatan sangat rendah iaitu hanya 27%.

Kadar jangkitan HIV di benua ini juga akan menjadi cabaran berat bagi Afrika Bersatu kerana 11% populasi di sub-sahara Afrika kini dijangkiti penyakit ini.

Malah, negara-negara Afrika Bersatu juga bergelut dengan kepelbagaian yang keterlaluan di benua ini.

Afrika adalah benua yang paling berkepelbagaian dari segi bahasa dan etnik di Bumi, di mana terdapat antara 1,250 dan 3,000 dituturkan.

Kebanyakan daripada penduduk Afrika bertutur sekurang-kurangnya dua bahasa Afrika dan satu bahasa Eropah tambahan.

Situasi serupa dengan Afrika Selatan di mana terdapat 11 bahasa rasmi mungkin berlaku.

Bahasa yang paling umum adalah bahasa Arab yang dituturkan oleh kira-kira 17% penduduk kebanyakannya di Afrika Utara, bahasa Swahili sekitar 10% terletak kebanyakannya di Afrika Tenggara, bahasa Berber sebanyak 5% dan baki 5% lagi adalah bahasa Hausa.

Bahasa Inggeris, Perancis, dan Portugis sangat lazim yang difahami oleh sebilangan besar orang di mana bahasa Inggeris difahami oleh 13% penduduk, bahasa Perancis sebanyak 11.5% dan Portugis sebanyak 3%.

Semua bahasa ini dan beberapa bahasa lain mungkin mempunyai status rasmi di Afrika Bersatu.

Dari segi etnik, terdapat beberapa ratus sehingga ribu etnik yang wujud di Afrika.

Rajah di atas menunjukkan betapa benua ini sangat pelbagai dari segi etnik dan oleh sebab ini, adalah hampir mustahil untuk memberikan angka tepat bagi populasi etnik di benua ini.

Apa yang kita tahu adalah tiada satu kumpulan etnik pun yang mempunyai lebih daripada 8% peratus bahagian daripada jumlah penduduk.

Dari segi agama, peta ini mewakili keseluruhan kepercayaan agama di benua Afrika.

Peratusan penganut Kristian dan Islam adalah yang terbesar dan hampir sama jumlahnya, masing-masing merangkumi 47% daripada penduduk benua ini.

Kira-kira 2% populasi terakhir adalah ateis atau tidak beragama dan agama tradisional Afrika mewakili sekitar 10% penduduk.

Ini membawa kepada peratusan melebihi 100%, kerana sebilangan penduduk mempunyai beberapa pegangan agama.

Walaupun bandar terbesar di Lagos di Nigeria mempunyai populasi yang lebih besar daripada seluruh penduduk Romania, namun ia mungkin tidak akan menjadi ibu negara Afrika Bersatu.

Dijangkakan ibu kota Afrika Bersatu mungkin terletak di Ethiopia iaitu di "Addis Ababa".

Ini kerana organisasi yang disebut sebagai Kesatuan Afrika telah pun wujud, agak serupa dengan Kesatuan Eropah di Eropah.

Ibu pejabat Kesatuan Afrika ketika ini adalah di Addis Ababa dan suruhanjaya ekonomi negara-negara bersatu Afrika juga terletak di sini.

Addis Ababa juga sering disebut sebagai ibu kota politik Afrika sehingga, jadi adalah munasabah untuk kita mengatakan bahawa ia mampu menjadi ibu negara Afrika Bersatu.

Kaherah dan Johannesburg mungkin merupakan pusat kewangan terbesar di Afrika Bersatu yang juga memainkan peranan yang penting.

Dari segi ekonomi, Afrika sangat kaya dengan sumber semula jadi di mana ia memiliki 90% platinum Bumi, 50% emas Bumi, 50% berlian Bumi dan 33% uranium Bumi.

Dan walaupun memiliki semua ini, ia kekal sebagai benua paling miskin di Bumi.

Afrika Bersatu akan mempunyai KDNK RM9.74 trilion, hanya menjadikannya ekonomi ketujuh terbesar di dunia dan kekal di belakang Perancis, United Kingdom dan Jerman.

KDNK per kapita Afrika Bersatu hanyalah RM8115.4 setiap tahun tetapi angka itu tidak menggambarkan dengan tepat keadaan sebenar bagaimana teruknya kemiskinan di benua, disebabkan rasuah yang sangat berleluasa dalam kerajaan.

Menurut Bank Dunia, kemiskinan ditakrifkan sebagai hidup dengan kurang dari USD1.25 (RM5.09) sehari.

Berdasarkan takrifan ini, 50% daripada penduduk sub-sahara Afrika hidup dalam kemiskinan, di mana rata-rata orang miskin di benua ini hidup dengan kurang dari USD0.70 (RM2.85) sehari.

Benua ini dijangkakan bakal menjadi wilayah paling cepat berkembang di dunia pada masa depan dan KDNK nya juga dijangkakan akan mengatasi Perancis serta United Kingdom menjelang tahun 2023, tetapi masih kekal di belakang Jerman.

Jika diambil kira semua perkara, Afrika sememangnya berpotensi untuk menjadi kuasa besar dunia menjelang pengakhiran abad ke-21, jika benua ini bersatu.


Kenapa Segelintir Suami Alami Alahan Ketika Isteri Mengandung?

Kisah-kisah si ibu yang sedang mengandung mengalami alahan ketika mengandung mungkin sudah biasa kita dengar. Alahan yang berlaku ini boleh terjadi kerana banyak sebab dan selalunya berlaku dalam trimester pertama (tetapi boleh juga terjadi sepanjang kehamilan).

Kisah pelbagai jenis alahan termasuklah muntah dan menjadi sangat sensitif terhadap bau bukanlah perkara yang pelik bagi wanita mengandung, tidak kira bagi yang pertama kali mahupun sudah mempunyai ramai anak.

Namun, mungkin anda pernah mendengar daripada rakan-rakan ataupun di sosial media mengenai si suami yang mempunyai alahan teruk - walhal yang mengandungkan anak adalah si isteri! Adakah alahan yang diperkatakan oleh si suami ini sekadar rekaan semata-mata dan dibuat-buat?

Sebenarnya tidak, dan si suami sememangnya benar-benar merasai pengalaman "tidak menyenangkan" itu. Dalam dunia perubatan, perkara ini juga dikenali sebagai "Sindrom Couvade". Percaya atau tidak, ia adalah perkara biasa bagi suami yang tidak hamil untuk mengalaminya - selalunya, tanpa menyedarinya.

Sindrom Couvade adalah keadaan di mana pasangan wanita hamil (iaitu suami/lelaki) mengalami simptom kehamilan yang sama atau serupa yang juga disebut "kehamilan simpati" atau "sindrom ayah hamil". Walau bagaimanapun, sindrom ini tidaklah diklasifikasikan sebagai masalah perubatan atau mental.

Sindrom Couvade berasal dari perkataan bahasa  Perancis "couvee" yang bermaksud "to brood" atau "to hatch" dan pertama kali direkodkan oleh ahli antropologi Edward Burnett Tylor pada tahun 1865. Dengan kata lain, perkara ini sudah lama dibincangkan.

Lebih banyak penyelidikan kemudiannya mendapati bahawa lelaki akan mengalami gejala seperti kehamilan sepanjang kehamilan pasangan mereka. Edward Burnett Tylor mengaitkan gejala ini kepada empati atau rasa simpati, yang merupakan "tindak balas fizikal terhadap kesusahan orang lain"

Apabila pasangan anda menghidapi sindrom Couvade, mereka mungkin tidak tahu apakah gejala yang mereka alami adalah psikosomatik atau tidak. Mereka mungkin merasa "tidak sihat" dan pergi ke klinik untuk meminta nasihat perubatan, hanya untuk diberitahu oleh doktor bahawa mereka sihat dan tidak memerlukan sebarang ubat.

Walaupun kebanyakan lelaki tidak membincangkan gejala ini secara terbuka, ini adalah perkara biasa. Lelaki di seluruh dunia mengalami sindrom Couvade. Kajian mendapati kadar yang berbeza-beza di berbagai bahagian dunia tetapi statistik terbaru menunjukkan sindrom Couvade berlaku pada sekitar 25% hingga 52% lelaki di Amerika Syarikat yang mempunyai pasangan hamil.

Anda mungkin pernah mendengar mengenai suami yang bertambah berat badan atau mengidam makanan tertentu, sama seperti pasangan mereka yang hamil. Terdapat pelbagai gejala yang mungkin dialami orang dengan sindrom Couvade. Apa yang mungkin dialami oleh seseorang boleh sama sekali berbeza dengan apa yang mungkin dialami oleh orang lain - seperti gejala kehamilan sebenar.

Gejala boleh dibezakan bergantung kepada apakah ia bersifat psikologi atau fizikal. Dan penting untuk diperhatikan bahawa para penyelidik mengatakan bahawa terdapat perbezaan utama antara sindrom Couvade dan khayalan kehamilan (delusions of pregnancy).

Dengan Couvade, seseorang mungkin merasakan gejala kehamilan tetapi tidak akan percaya bahawa mereka benar-benar hamil. Antara gejala dari psikologi mungkin termasuk kegelisahan, kemurungan, masalah tidur dan penurunan keinginan untuk seks.

Sementara itu, gejala fizikal boleh merangkumi loya, muntah, pedih ulu hati, sakit atau kembung di perut, perubahan selera makan, kaki kejang, sakit belakang, kerengsaan alat kelamin, kenaikan berat badan atau penurunan berat badan.

Sakit gigi adalah satu lagi simptom biasa dan biasanya dirasai oleh 43 peratus lelaki yang mempunyai sindrom Cauvade. Dalam satu artikel jurnal terbaru, menjelaskan bahawa jika seorang lelaki mengadu sakit gigi dan mempunyai gejala fizikal lain seperti yang disenaraikan di atas dan mempunyai pasangan hamil, sindrom Couvade mungkin adalah penyebabnya.

Sindrom Cauvade tidak diklasifikasikan sebagai masalah perubatan dan sebab itulah anda tidak akan mendapat banyak maklumat mengenainya dalam buku perubatan. Namun, ianya lebih banyak dikaji dengan lebih mendalam oleh ahli antropologi dan ahli sosiologi.

Mengapa perkara ini berlaku? Hal ini kerana gejala fizikal dan psikologi ini berpunca  terutamanya sebagai tindak balas kepada situasi sosial (dalam kes ini, kehamilan pasangan) dan budaya.

Kebimbangan adalah faktor penyumbang lain di mana penyelidik telah menemui kaitan antara kebimbangan yang lebih tinggi dengan gejala sindrom yang dialami. Menjadi bapa buat pertama kali adalah satu lagi kemungkinan yang menyumbang kepada peningkatan tahap tekanan.

Kajian menunjukkan bahawa kemungkinan menghidap sindrom Couvade cenderung berkaitan dengan budaya. Contohnya, kejadian sindrom ini berbeza-beza bergantung pada lokasi geografi contohnya di Australia (31%), United Kingdom (25%) dan Poland (72%).

Tidak ada rawatan khusus yang digariskan untuk sindrom Couvade. Sebaliknya, para penyelidik menjelaskan bahawa ia biasanya hilang secara semula jadi dengan kelahiran bayi (atau tidak lama kemudian).

Ini tidak bermaksud pasangan anda tidak perlu menghubungi doktor untuk membantu merawat gejala yang dialami. Tetapi kerana sindrom ini dikaitkan dengan kehamilan (dan masih belum difahami sepenuhnya), ia mungkin tidak akan hilang sepenuhnya sehingga si ibu bersalin.


Bahaya Pemakaian Seluar Dalam yang Ketat

Kita jarang membicarakan tentang seluar dalam walaupun pada hakikatnya ia merupakan benda penting dalam kehidupan seharian kita (melainkan anda memilih untuk tidak memakainya). Seluar dalam memainkan banyak peranan seperti menjaga kesopanan, menjaga kebersihan pakaian luar dan mengurangkan geseran pada alat sulit.

Seluar dalam sebenarnya bukan sesuatu yang baru dicipta dan ia mempunyai sejarah yang panjang dan digunakan sejak ribuan tahun yang lalu lagi.

Seluar dalam yang terawal dikenal pasti adalah sejenis cawat yang dipakai oleh masyarakat Mesir kuno. Cawat yang dikenali sebagai schenti ini diperbuat daripada bahan tetunan seperti kapas dan jerami. Cawat ini biasanya dipakai oleh golongan pertengahan dan atasan termasuklah Firaun.

Pada zaman Rom purba pula, lelaki dan wanita memakai sejenis seluar dalam yang dipanggil subligaculum. Para wanita pula mengenakan sehelai kain atau kulit haiwan di dada mereka yang dikenali sebagai strophium. Seluar dalam ini biasanya dipakai oleh gladiator, pelakon dan tentera.

Seluar dalam menjadi popular pada pertengahan abad ke-19 apabila drawers diperkenalkan di Eropah. Drawers (seluar dalam bercabang dengan kaki terpisah yang digantung dari pinggang sehingga lutut) ini lebih selesa dan mudah dipakai. Seluar dalam terus berkembang sehingga hari ini di mana terdapat pelbagai jenis yang ada dalam pasaran.

Seluar dalam adalah pilihan peribadi. Terdapat pelbagai pilihan seluar dalam di pasaran seperti briefs (biasanya kita kenali secara tidak rasmi sebagai spenda), trunk, boxer, thong atau bikini.

Tidak kira apa pilihan anda sekali pun, anda mungkin tertanya-tanya adakah seluar dalam yang ketat itu baik untuk kesihatan walaupun ia memberikan rasa yang selesa.

Dalam artikel ini, kita akan membincangkan sama ada seluar dalam yang ketat itu memberi kesan buruk atau tidak sama ada bagi kaum lelaki atau wanita.

Cara seluar dalam yang ketat mempengaruhi tubuh anda sebenarnya bergantung kepada jantina pemakainya. Seluar dalam ketat seperti briefs, bikini atau thongs seharusnya muat dengan baik tetapi tidak seharusnya meninggalkan kesan pada kulit.

Satu kajian yang dilakukan pada 2018 mendapati bahawa lelaki yang memakai seluar dalam ketat mempunyai jumlah sperma yang lebih rendah berbanding mereka yang memakai seluar dalam yang longgar.

Pemakaian seluar dalam ketat akan meningkatkan suhu pada skrotum (kantung buah zakar), sekali gus mempengaruhi pengeluaran sperma. Keadaan ini sama seperti anda mandi air panas atau meletakkan komputer riba di pangkuan anda.

Para penyelidik mendapati bahawa lelaki yang memakai briefs mempunyai jumlah sperma 25% lebih kurang berbanding mereka yang memakai boxers. Walaupun kurang, jumlah sperma itu masih lagi berada dalam tahap sihat.

Pemakaian boxers mungkin pilihan yang lebih baik bagi mereka yang berusaha untuk mempunyai anak pada masa akan datang. Jumlah sperma yang banyak bermakna peluang persenyawaan juga lebih tinggi.

Satu kajian pada 2014 mendapati bahawa pemakaian seluar dalam yang ketat boleh menyebabkan jangkitan kulat (yis) pada kemaluan. Seluar dalam ketat akan menyebabkan kelembapan dan udara boleh terperangkap antara kulit dan kain sekali gus mewujudkan persekitaran untuk kulat berkembang. Keadaan ini juga boleh menjurus kepada jangkitan saluran kencing.

Selain itu, pemakaian seluar dalam yang sangat ketat seperti spandex atau shapewear (pakaian dalam yang berfungsi seperti bengkung) berpotensi memperlahankan peredaran darah dalam badan.

Wanita yang memakai spandex atau shapewear juga mungkin jarang ke tandas kerana pakaian ketat ini sukar dibuka. Jika anda menahan kencing dengan kerap, ia boleh menyebabkan beberapa masalah kesihatan lain seperti masalah ginjal atau batu karang.

Berikut adalah beberapa petua dalam memilih seluar dalam yang sesuai dan penjagaan kebersihan umum yang dapat membantu meningkatkan kesihatan alat kelamin daripada terkena jangkitan tertentu.


Ganja Tumbuh Meliar di Kampung Tersembunyi Himalaya Ini - Malana Village

Jauh di tengah-tengah kawasan pergunungan Himalaya India, terdapat sebuah kawasan perkampungan yang dikenali sebagai Malana, sebuah kampung yang berkembang pesat yang menjana pendapatannya dengan menjual produk berasaskan ganja.

Dengan ketinggian 9939 kaki dari permukaan laut, ia hampir terpisah dari dunia luar tetapi pelancong masih dapat menjejakkan kaki ke sini dengan berjalan kaki 3 - 4 jam. Tiada jalan untuk kenderaan dan satu-satunya cara untuk ke sini adalah dengan berjalan kaki.

Malana adalah sebuah kampung kuno yang terkenal dalam sejarah, tetapi boleh dikatakan dengan alasan yang "pelik". Terletak di negeri Himachal Pradesh dan di sebelah timur laut Lembah Kullu, penduduk kampung disini bergantung pada penghasilan produk berasaskan ganja untuk meneruskan hidup dan bukannya untuk tujuan "rekreasi".

Ekonomi Malana secara tradisionalnya didasarkan pada pembuatan bakul, tali dan sandal secara tradisional. Sementara itu, produk berasaskan ganja pula telah diusahakan selama berabad-abad. Bermula pada tahun 1980-an, Malana menjadi destinasi pelancongan untuk pelancongan disebabkan kewujudan dadah rekreasi ini.

Kampung ini juga menghasilkan jagung dan kentang. Projek empangan dikenali Empangan Stesyen Janakuasa Malana telah memudahkan akses Malana lebih dekat dengan dunia luar. Pembinaan jalan baru telah memendekkan masa berjalan dari beberapa hari menjadi hanya 4 jam.

Malana dikelilingi oleh tebing curam dan gunung yang diliputi salji. Pelancong telah lama tertarik ke kampung ini yang memiliki penduduk berjumlah hampir 1,700 penduduk, tinggal berhari-hari di tengah-tengah angin yang sejuk dan deretan pohon ganja, sesuatu yang dilihat oleh penduduk kampung sebagai herba tetapi dilihat  orang luar sebagai cara untuk berekreasi.

Walaupun secara undang-undang tempatan ianya haram dijual, di Malana ianya dijual secara terbuka oleh penduduk kampung. Malah, sekiranya ke sini anda juga boleh menyaksikan kanak-kanak akan memujuk anda untuk membelinya dari mereka.

Berada di satu lokasi beraltititud tinggi, kampung ini mempunyai suhu dan cuaca yang optimum untuk penanaman ganja. Boleh dikatakan kebanyakan penduduk kampung mahir "mengekstrak" tanaman ini untuk menghasilkan produk berasaskan ganja. Kebanyakannya dijual kepada pelancong dan golongan kaya di bandar-bandar besar seluruh India.

Sudah tentu pihak polis cuba untuk menghalang penjualan produk berasaskan ganja yang diharamkan di India ini. Namun, disebabkan tumbuhan ini tumbuh secara semulajadi di kawsan perkampungan ini dan lokasinya yang sukar diakses, mereka jarang dapat mensabitkan sesiapa atas kesalahan mengedar ganja.

Penduduk kampung mengatakan bahawa pihak polis pernah datang dan memusnahkan pokok-pokok ganja yang ada di sana sebanyak dua kali. Namun, usaha tersebut ternyata sia-sia memandangkan tumbuhan tersebut hidup meliar di kawasan tersebut, maka usaha untuk mengekang penanamannya adalah hampir mustahil.

Bagi yang tidak tahu, Malana terkenal dengan produk berasaskan ganja yang dikenali sebagai krim Malana. Walaupun diharamkan penjualannya oleh kerajaan India, krim Malana yang dihasillkan disini sangat terkenal di seluruh dunia kerana kualitinya.

Resin ganja disini terkenal kerana teknik menggosok tangan yang digunakan untuk menghasilkannya dan kerana kesan memabukkan yang luar biasa. Setelah menuai cannabis indica, petani akan menghabiskan berjam-jam dengan perlahan-lahan menggosok resin dari bunga tanaman untuk membuat "charas", sejenis hash yang dianggap sebagai yang terbaik di dunia.

Harganya boleh mencecah sehingga 20 dolar per gram di Barat. Ganja adalah haram di India, tetapi banyak penduduk kampung telah beralih ke pembuatan "charas" kerana keperluan kewangan. Charas menjadi semakin berharga setiap tahun, tetapi para petani di sini masih menjalani kehidupan yang serba sederhana.

Sebilangan besar ladang hanya mempunyai keluasan yang kecil dan 50 tanaman ganja hanya boleh menghasilkan 10 gram charas.

Hidup jauh daripada penempatan manusia sejak dahulu, Malana mempunyai budaya dan gaya hidup yang sangat unik. Penduduk Malana bertutur dalam bahasa Kanashi / Raksh (kononnya dialek syaitan yang tinggal di sana)  yang hanya difahami oleh penduduk kampung.

Kanashi, bahasa Malana, tidak menyerupai mana-mana dialek yang dituturkan di sekitarnya tetapi dipercayai merupakan campuran bahasa Sanskrit dan beberapa dialek Tibet.

Walaupun pelancongan kini menjadi sumber pendapatan utama Malana, baru-baru ini larangan telah dibuat untuk mengelakkan para pelancong bermalam di kampung tersebut. Tindakan ini telah dilakukan untuk melindungi penduduk kampung dari pengaruh dunia luar yang merosakkan.

Akibat pengharaman ini, hotel dan rumah tumpangan yang dibina oleh orang luar di Malana telah ditutup. Pelancong boleh berkunjung pada waktu siang dan berangkat pulang sebelum gelap atau mereka boleh menginap di beberapa rumah yang dimiliki oleh penduduk tempatan.

Penduduk Malana sangat tegas mengenai peraturan untuk tidak menyentuh atau bersentuhan dengan orang luar. Sekiranya hampir tersentuh, mereka akan segera menjauhkan diri atau mengarahkan anda untuk menjauhkan diri. Bukan hanya orang, tetapi termasuklah barang-barang mereka, dinding tempat mereka tinggal, semuanya berada di bawah zon tanpa sentuhan untuk para pengunjung.

Selain itu, mereka turut tidak membenarkan orang luar untuk mengunjungi kuil-kuil yang ada di kampung itu yang dianggap terlalu suci dan tidak mahu dicemari orang luar.


6 Tahap Kawalan Autonomi Kenderaan Yang Bakal Menggantikan Manusia

Syarikat Honda dari Jepun menjadi pengeluar pertama kenderaan di dunia berjaya melancarkan model kereta yang mempunyai sistem yang ditakrifkan sebagai Tahap 3 autonomi pemanduan, yang baru saja dilancarkan di Jepun pada 5 Mac 2021.

Model Honda Legend yang hanya dikeluarkan sebanyak 100 unit pada harga RM415,550 menjadi kereta pengeluaran komersial pertama dunia mencapai tahap tersebut, didakwa sebagai satu langkah besar industri yang sedang menuju kepada pemanduan tanpa pemandu sepenuhnya.

Pengeluar kenderaan di negara kita pun sudah mula rancak memasukkan fungsi-fungsi bantuan pemanduan dalam model yang dijual di negara kita. Mari kita fahamkan apa 6 tahap teknologi autonomi kenderaan yang cuba dicapai.

Sekiranya kenderaan anda memerlukan anda mengawal keseluruhan fungsi pergerakannya, ini bermaksud kereta anda berada pada tahap 0 dalam kategori autonomi kenderaan.

Tetapi jangan malu pula - majoriti kenderaan yang ada di jalan raya berada dalam kategori ini. Sebuah kenderaan tahap 0 bermakna semua input yang mengawal pergerakan sesebuah kereta, memerlukan pemandu sendiri mengaktifkannya.

Tahap 0 turut merangkumi kenderaan yang mempunyai sistem kawalan kelajuan (cruise control) bukan bersifat adaptif, di mana pemandu masih perlu mengawal kelajuan melalui input secara manual.

Kereta yang layak dikatakan berada dalam tahap 1 pula adalah kenderaan mempunyai sistem kawalan kelajuan bersifat adaptif, di mana kenderaan sendiri mampu menganggarkan jarak dengan kenderaan di depannya - bagi mengekalkan kelajuan yang telah ditetapkan.

Bagaimanapun, kawalan stereng dan brek masih lagi dipegang sepenuhnya pada bahu pemandu, masih memerlukan pemandu menumpukan perhatian pada lorong dan jalan raya di depan mereka.

Selain kawalan kelajuan automatik, kenderaan yang mempunyai sistem parkir kereta dan sistem pengesan lorong bagi menstabilkan arah kereta juga dikategorikan dalam tahap 1.

Semakin banyak kenderaan di negara kita sudah mencapai tahap ini, dengan beberapa model terkenal seperti Perodua Myvi dan Proton X50 layak dikategorikan berada dalam tahap ini.

Namun sistem dalam tahap 2 masih tidak membenarkan pemandu mengalihkan perhatian mereka dari jalan, memerlukan fokus pemandu untuk mengawal kenderaan.

Model-model kereta berteknologi tinggi seperti model keluaran Tesla juga turut dikategorikan dalam kumpulan ini walaupun teknologi yang dipasang sudah cukup mengagumkan.

Masih berorientasikan keselamatan, beberapa fungsi tambahan seperti sistem mengelakkan pelanggaran, pengesan titik buta dan fungsi yang mampu membetulkan kedudukan kereta dalam situasi tertentu sudah mula digunakan orang ramai.

Berbeza dengan dua tahap sebelum ini, tahap 3 merupakan satu langkauan jauh yang mula membolehkan kereta sendiri mula mempunyai kemampuan bersifat autonomi dan pemandu boleh untuk 'tidak memandu' dalam situasi yang ditetapkan, seperti pemanduan automatik semasa jalan sesak atau pemanduan lebuh raya.

Dalam situasi itu, pemandu boleh melepaskan kawalan dan membenarkan kereta mengambil alih segala fungsi pemanduan; dakwaan Honda, seorang pemandu Honda Legends yang baru dilancarkan bolehlah menonton filem sambil kenderaan terus bergerak sendiri.

Bagaimanapun sistem autonomi yang dipasang masih bergantung kepada kondisi-kondisi yang telah ditetapkan pengeluar - jadi kenderaan bukanlah setiap masa boleh dibiarkan bergerak sewenang-wenangnya sendirian.

Model Honda Legends yang baru dilancarkan mempunyai fungsi keselamatan khas seandainya pemandu gagal memberikan respon apabila diminta kereta, di mana kereta itu sendiri akan masuk ke lorong kecemasan, memperlahankan kelajuan sebelum berhenti sendiri.

Dalam erti kata lain, perbezaan utama tahap antara tahap 3 dengan tahap 2; kenderaan tahap 3 sudah boleh mengambil alih kawalan walaupun pemandu tidak lagi memberikan perhatian kepada pemanduan untuk tujuan pemberhentian.

Setakat ini, kita belum dapat melihat kenderaan tahap 4 keluaran komersial, tetapi teknologinya sudah pun dibangun dan diperkembangkan. Pengeluar seperti Tesla  sedang menguji sistem Full System Driving.

Sistem teksi tanpa pemandu Waymo, sebuah anak syarikat di bawah Alphabet Inc. yang juga pemilik Google juga sudah lama beroperasi di beberapa kawasan tertentu.

Perbezaan utama antara tahap 4 dengan tahap 3 adalah sesebuah kenderaan berkategori tahap 4 mampu membuat keputusan dengan sendiri, tanpa perlu lagi menunggu input daripada pemandu.

Bagaimanapun, setakat ini sistem pemanduan automatik yang ada masih berhadapan kekangan geografi, di mana kenderaan itu hanya boleh memandu sendiri dalam kawasan atau daerah yang ditetapkan, mengehadkan pergerakannya disebabkan oleh keperluan data navigasi yang perlu disediakan.

Selain Tesla dan Waymo, beberapa pengeluar lain seperti Volvo juga sedang membangunkan sistem serupa. Kerajaan United Kingdom turut sama melancarkan program ujian teksi automatik tanpa pemandu pada bulan Oktober tahun 2020, yang akan beroperasi sepanjang laluan dua stesen keretapi di Oxford.

Honda mensasarkan tahun 2025 untuk pelancaran model dari mereka yang mempunyai keupayaan tahap 4.

Mungkin kita perlu menunggu lagi satu atau dua dekad, sebelum kita dapat melihat model komersial pertama di dunia kereta yang mempunyai keupayaan tahap 5. Persoalannya - besarkah perubahan yang bakal dibawa?

Berkemungkinan besar sangat besar impaknya. Wujud bermacam kemungkinan yang akan berubah sekiranya kereta untuk pasaran umum sudah mula mampu 'merdeka' daripada kawalan pemandu.

Kita tidak lagi memerlukan lesen memandu untuk memandu. Undang-undang jalan raya perlu diubah. Sistem jalan raya kita sendiri perlu ditambah baik. Stereng, pedal brek dan minyak, tuil gear - semuanya bakal dibuang daripada sesebuah kereta disebabkan tiada lagi keperluan untuknya.

Ini kerana dalam kategori tahap 5, stereng kereta sudah dianggap sebagai satu aksesori pilihan dan kenderaan pula tidak lagi berdepan sekatan geografi, mampu bergerak ke mana-mana sahaja disebabkan oleh kemampuan kamera dan sensor yang mampu membaca apa saja bentuk muka bumi.

Adakah anda mampu mempercayai sistem kereta bersifat autonomi penuh untuk membawa anda ke mana-mana sahaja setiap hari?


Mengapa Majoriti Sekolah di Dunia Mewajibkan Uniform?

Persekolahan di Malaysia kini dibuka semula setelah ditutup akibat wabak Covid-19. Ia mungkin merupakan berita gembira kepada guru yang sebelum ini terpaksa mengajar pelajar secara PdPR (Pengajaran Dan Pembelajaran Di Rumah) dalam memenuhi pendekatan norma baharu.

Bagi ibu bapa yang bekerja pula, ia meringankan beban mereka kerana terpaksa membahagikan masa sebelum ini untuk memastikan pembelajaran anak-anak di rumah berjalan lancar. Semua ibu bapa sedang sibuk membuat persediaan sama ada dari segi peralatan sekolah mahupun pakaian seragam.

Mengambil kira keadaan ekonomi sekarang, pihak kerajaan telah memberikan kelonggaran kepada pelajar untuk memakai pakaian biasa selain uniform asalkan ia memenuhi kesesuaian yang ditetapkan.

Pernahkah anda terfikir mengapa sekolah di Malaysia dan sebahagian besar negara di dunia mewajibkan uniform sedangkan negara maju seperti Amerika dan Sweden memakai pakaian biasa? Berikut adalah kelebihan mengapa majoriti memilih untuk mewajibkan pakaian seragam.

Apabila pelajar memakai pakaian yang sama setiap hari, ia dapat memupuk rasa kesaksamaan antara semua. Tambahan pula Malaysia mempunyai latar belakang penduduk berbilang kaum.

Setiap pelajar mempunyai datang dari sosioekonomi keluarga yang berbeza dan uniform akan membuatkan mereka setaraf di sekolah. Tanpa uniform, kanak-kanak dari keluarga kurang senang mungkin berasa malu kerana ibu bapa mereka tidak mampu membeli pakaian mengikut fesyen terkini.

Tidak dinafikan masih berlaku kejadian buli walaupun memakai pakaian seragam. Namun, kejadian buli mungkin bertambah teruk tanpa pakaian seragam. Manusia sering menggunakan pakaian sebagai salah satu ekspresi diri termasuklah kanak-kanak.

Jika seorang pelajar itu mengekspresikan diri mereka dengan cara yang berbeza dengan orang lain, dia mungkin akan dianggap pelik dan mudah menjadi mangsa buli atau ejekan. Malah, perbezaan ini juga mampu mencipta jurang antara pelajar.

Pakaian seragam mencegah daripada rasa kurang yakin pelajar. Tanpa uniform, pelajar yang tidak memiliki pakaian fesyen terkini mungkin akan berasa kurang yakin. Kurang keyakinan boleh menjadi salah satu penghalang terbesar dalam pertumbuhan akademik.

Uniform juga membuatkan pelajar lebih fokus kepada pembelajaran, bukannya kepada pemilihan pakaian yang sesuai atau mengikut trend. Apabila mengenakan pakaian seragam, minda pelajar akan berubah kepada mood belajar.

Dengan pemakaian uniform, pelajar dengan mudah dapat membezakan diri mereka dengan orang luar. Ini dapat meningkatkan keselamatan diri pelajar di waktu sekolah.

Di luar sekolah pula, pemandu di jalan raya juga dapat lebih berhati-hati ketika menghampiri pelajar berpakaian uniform. Ketika lawatan di luar sekolah, orang ramai mudah mengenali pelajar beruniform sekiranya mereka terpisah daripada kumpulan.

Apabila sekolah mewajibkan pakaian seragam, kod pemakaian pelajar akan menjadi lebih ringkas. Jika sekolah membenarkan pakaian biasa pula, mereka perlu menyenaraikan standard pakaian yang lebih panjang.

Guru pula tidak perlu memeriksa murid dengan kerap bagi mencari kesalahan pemakaian sekiranya sekolah mewajibkan uniform. Pemakaian uniform juga dilihat lebih sopan berbanding pakaian biasa.

Pakaian seragam sekolah membantu pelajar untuk lebih bersedia menghadapi dunia nyata. Apabila diajar sejak kecil untuk memakai uniform yang kemas dan seragam, kanak-kanak tidak akan berasa kekok berpakaian secara profesional ketika di alam pekerjaan kelak.

Persiapan pada waktu pagi akan menjadi lebih mudah bagi pelajar dan ibu bapa. Mereka tidak perlu memikirkan apa yang perlu dipakai setiap hari sekiranya sekolah mewajibkan pemakaian uniform.

Persiapan yang lebih tenang pada permulaan hari juga akan memberi kesan yang besar kepada seluruh pembelajaran pada hari itu.

Kebanyakan uniform dijual pada harga yang berpatutan dan tidak terlalu membebankan. Uniform juga biasanya akan dibeli setahun sekali atau lebih. Ibu bapa dapat merancang kewangan mereka dengan lebih baik.

Jika berpakaian biasa ke sekolah, kanak-kanak mudah terpengaruh dengan apa yang dipakai oleh rakan mereka. Mereka akan meminta ibu bapa membeli pakaian berjenama atau trend yang berubah-ubah, sama seperti rakan mereka dan ia mungkin lebih mahal berbanding uniform.

Memakai pakaian biasa di sekolah juga mempunyai beberapa kelebihan tersendiri seperti pelajar dapat mengekspresikan diri mereka dengan lebih bebas dan kreatif.

Namun, kesedaran tentang kelebihan pemakaian uniform kini semakin berkembang di Amerika Syarikat apabila sekolah swasta dan beberapa sekolah kerajaan mula mewajibkan pelajar mereka memakai pakaian seragam.


Apa Yang Berlaku Jika Anda Disedut Ke Dalam Lubang Empangan?

Empangan adalah antara salah satu ciptaan manusia yang tersangat penting dan tanpanya, hidup kita mungkin tidak seselesa seperti hari ini.

Ia mempunyai pelbagai fungsi termasuklah untuk bekalan air domestik dan industri, pengawalan banjir, penjanaan tenaga elektrik, rekreasi dan penyejukan industri.

Namun, ciptaan penting ini juga sangat berbahaya kepada manusia, jika ada yang terjatuh atau terperangkap di empangan.

Persoalannya, apakah yang berlaku sekiranya anda masuk atau terjatuh ke dalam lubang empangan?

Dalam kes seperti ini, mereka yang hilang di empangan biasanya tidak lagi ditemui. Jenis kematian bergantung kepada jenis empangan, kerana masing-masing mempunyai sistem yang berlainan.

Bergantung pada seberapa rendah empangan tersebut, ada kemungkinan besar anda akan diserap ke gelung yang tidak berkesudahan (seperti mesin basuh) dan kemudian lemas.

Ini adalah masalah serius kerana penyelamat sendiri tidak mampu melakukan apa-apa, melainkan mereka juga mahu menjadi mangsa.

Sekiranya empangan tersebut mempunyai sistem pembuangan terbuka dengan aliran yang konsisten, anda mungkin hanya patah beberapa tulang rusuk, terhantuk kepala, dan lain-lain. Anda mungkin masih hidup walaupun mengalami kecederaan ringan atau parah.

Jika anda berenang berhampiran "glory hole" di atas, anda akan disedut dan keluar melalui sungai di bawahnya. Jika anda bernasib baik, anda tidak mengalami kecederaan teruk.

Jika anda berenang berhampiran dengan kawasan atas empangan seperti di bawah, anda akan jatuh secara bebas sekitar 52 meter di atas kongkrit pepejal.

Bagi empangan di bawah ini pula, terjatuh ke dalamnya membawa risiko berisiko lemas dan terbunuh akibat hentakan.

Namun ada kemungkinan untuk selamat kerana terdapat banyak air dan arus yang deras menjauhkan anda dari batu dan kongkrit

Dan jika badan anda berjaya melepasi melalui pintu-pintu empangan di bawah, dengan syarat badan anda tidak terputus akibat tersangkut dan ditolak arus deras, anda akan dibawa air ke bawah dengan risiko mati yang agak rendah.

Sebahagian besar saluran masuk empangan mempunyai penapis untuk mengelakkan batu, serpihan dan sampah masuk ke dalamnya yang akan merosakkan turbin.

Jadi jika anda disedut ke dalam turbin, jaring penapis tersebut akan menyelamatkan anda namun tekanan air deras yang mengalir turun akan membuat anda terperangkap, yang membuatkan anda lemas.

Dan jika anda melepasi penapis ini, turbin berputar berkelajuan tinggi yang bersaiz gergasi akan mengisar tubuh badan anda dengan begitu mudah, membuatkan badan anda berkecai menjadi serpihan kecil.

Jika empangan tersebut adalah empangan hidroelektrik, turbin ini akan menyedut air masuk ke dalamnya menggunakan turbin yang bersaiz gergasi.

Namun, sebahagian besar saluran masuk empangan mempunyai penapis untuk mengelakkan batu, serpihan dan sampah masuk ke dalamnya yang akan merosakkan turbin.

Jaring penapis ini akan menyelamatkan anda dari turbin, namun tekanan air deras yang mengalir turun akan membuat anda terperangkap, yang membuatkan anda lemas.

Jika anda tidak bernasib baik dan disedut masuk melalui jaring ini ke dalam turbin, turbin gergasi yang berputar berkelajuan tinggi akan mengisar tubuh badan anda dengan begitu mudah, membuatkan badan anda berkecai menjadi serpihan kecil.

Cara mudah untuk bayangkan ini adalah seperti anda mengisar bawang menggunakan pengisar makanan.